title: Kyproksen miehitys

text: Levottomuuksiin ja YK:n valvontaan tuskastuneet kreikkalaiset ääriainekset perustivat vuonna 1971 saarelle palanneen kenraali Grívasin johdolla erikoisarmeija EOKA B:n (”EOKA II”), joka kannatti Énosis-aatetta. EOKA ryhtyi nyt toimimaan myös presidentti Makariosta vastaan, joka pyrki sovittelemaan saaren tulevaisuudesta Turkin kanssa.


title: Kyproksen miehitys

text: Tilanne Kyproksella kärjistyi 15. heinäkuuta vuonna 1974, kun Kyproksen kansalliskaarti kreikkalaisten upseerien johtamana syrjäytti presidentti Makarioksen. Uudeksi presidentiksi tässä vallankaappauksessa nostettiin Níkos Sampsón.


title: Kyproksen miehitys

text: Kreikan sotilasjuntta Ateenassa tuki vallankaappausta, jossa kuoli noin 300 ihmistä, koska heillä oli kaunaa Makariosta kohtaan. Tämä johtui siitä, että Makarios oli ollut jo vuodesta 1971 Kreikan opposition kannattaja ja sotilasjuntan vastustaja. Lisäksi Makarios ei halunnut liittää Kyprosta Kreikkaan. Hän oli kannattanut itsenäisen Kyproksen tasavallan politiikkaa eikä Énosis-aatetta, jota EOKA oli ajanut jo vuodesta 1965.


title: Kyproksen miehitys

text: Dramaattisessa ilmoituksessa vallankaappauksen jälkeen sotilasjohto ilmoitti, että Makarios olisi kuollut. Tuntia myöhemmin Makarios puhui radiossa salaisesta paikasta käsin ja kehotti ihmisiä vastarintaan. Makarios oleskeli brittiläisessä Dekéleian sotilastukikohdassa. Sieltä hänet lennätettiin Lontooseen, jossa hän tapasi Ison-Britannian pääministeri Harold Wilsonin, kunnes jatkoi matkaa New Yorkiin, jossa hän esiintyi YK:n turvallisuusneuvostossa.


title: Kyproksen miehitys

text: Kreikkalaisten upseerien kaappaus Kyproksella vei Turkin ja Kreikan sodan partaalle. Turkkilaiset reagoivat voimakkaasti ja julistivat, että he aikovat puuttua tilanteeseen sotilaallisesti. 20. heinäkuuta ilmoitettiin, että noin turkkilaisten sotilasta ja 40 panssarivaunua nousi maihin Kyrenian satamakaupungissa Kyproksen pohjoispuolella. Sillanpääasema muodostettiin ja strategiset paikat miehitettiin.


title: Kyproksen miehitys

text: Turkin syy miehitykselle oli selvä. Turkin presidentti Bülent Ecevit sanoi, että Ateenassa istuva sotilasjuntta oli väkivaltaisuuksien takana ja että Turkin olisi suoritettava sotilaallisia toimenpiteitä saarella. Kyproksenturkkilaisen väestön suojelu ja Lontoon sopimuksen vuodelta 1959 turvaaminen olivat myös aiheina siihen, että Turkki miehittäisi saaren.


title: Kyproksen miehitys

text: Kiihkeällä diplomaattisella toiminnalla pyrittiin estämään avoimen sodan syttyminen kahden Nato-maan, Kreikan ja Turkin välille. Yhdysvallat ja Iso-Britannia vetosivat osapuoliin, että saarelle pitäisi saada tulitauko.


title: Kyproksen miehitys

text: Taistelevien osapuolten välillä käytiin yhteenottoja sekä maalla, merellä että ilmassa. Pian tuli selväksi, ettei Kreikka voisi kohdata turkkilaisjoukkoja. Myös kyproksenturkkilaiset ryhtyivät vastarintaan, ja pian kreikkalaisten asemat voitettiin.


title: Kyproksen miehitys

text: YK:n turvallisuusneuvosto välitti tulitauon osapuolten välille. Se tuli voimaan 22. heinäkuuta. Tähän mennessä Turkki oli jo miehittänyt noin viidesosan saaresta. Invaasio oli lopetettu, ja presidentti Ecevit sanoi, että miehityksen päämäärä oli saavutettu.


title: Kyproksen miehitys

text: Aselevon yhteydessä molemmat osapuolet sopivat Ison-Britannian kanssa rauhanneuvotteluista, jotka alkoivat Genevessä. Turkin armeija piti muun muassa Kyrenian satamakaupunkia hallussaan. Väestö oli paennut. Turkin hallitus ilmoitti, että ainoastaan 57 turkkilaista oli kaatunut ja 184 haavoittunut. Sadattuhannet olivat menettäneet kotinsa.


title: Kyproksen miehitys

text: 23. heinäkuuta Kyproksen fiasko sai Kreikan sotilasjuntan kenraalit palauttamaan vallan siviileille. Kreikan presidentti kenraali Faídon Gkizíkis ilmoitti Ateenassa juntan luovuttavan vallan siviilipolitiikoille. Gkizíkis kutsui vielä samana päivänä Pariisissa asuvan maanpaossa entisen pääministeri Konstantínos Karamanlísin takaisin Kreikkaan. Karamanlís vannoi virkavalansa jo seuraavana päivänä. Hänen toivottiin pystyvän estämään Kreikan ja Turkin välisen sodan. Suurin syy juntan eroon oli Kyproksen vallankaappauksen epäonnistuminen ja Kreikan joutuminen pitkäksi ajaksi syrjään kansainvälisestä politiikasta.


title: Kyproksen miehitys

text: Karamanlís armahti kaikki poliittiset vangit, sulki Gyároksen saaren keskitysleirin ja myönsi lehdistönvapauden. Ulkomailla asuvat kreikkalaiset maanpakolaiset, kuten entinen ministeri Andréas Papandréou, säveltäjä Míkis Theodorákis ja näyttelijä Melína Merkoúri, saattoivat palata takaisin kotimaahansa. Televisio- ja radiopuheessa Karamanlís sanoi puolustavansa Kyproksen itsenäisyyspolitiikkaa ja tyrmäsi Énosis-liikkeen vaatimukset.


title: Kyproksen miehitys

text: Kyproksen presidentti Sampsón erosi samaan aikaan, kun Kreikan sotilasjuntta kaatui. Uudeksi presidentiksi valittiin Gláfkos Klirídis, Kyproksen unionipuoleen puheenjohtaja. Sampsón sanoi radiopuheessaan, että ero oli oma-aloitteinen, ja että nyt pitäisi tulla johtoon diplomaattisesti taitava henkilö, joka voisi aloittaa neuvottelun saaren molempien kansallisuuksien kanssa.


title: Kyproksen miehitys

text: Kyproksella oli noin turistia, kun vallankaappaus ja Turkin invaasio alkoivat. Miehityksen jälkeen tilanne oli turistien kohdalta kriittinen. Eräs turistihotelli Famagustassa tuhoutui turkkilaisten pommihyökkäyksessä. Parikymmentä turistia sai surmansa. Useimmat turistit kuljettiin saarelta brittiläisten sotilastukikohdan kautta YK:n auttamana Kreikkaan tai Turkkiin.


title: Kyproksen miehitys

text: 14. elokuuta Nikosian alueella solmittiin tulitauko. Turkkilaiset olivat miehittäneet Pohjois-Kyproksen, ja pääkaupunki Nikosia oli puoliksi turkkilaisten ja puoliksi kyproksenkreikkalaisten hallussa. 16. elokuuta mennessä Turkki oli valloittanut jo noin kolmasosan saaresta.


title: Kyproksen miehitys

text: Yhdysvaltain presidentti Gerald Ford korosti, että Geneven neuvotteluja tulisi jatkaa ja pysyvät ratkaisut saaren tulevaisuudelle pitäisi taata. Kreikan pääministeri Karamanlís sanoi, ettei Kreikan pitäisi enää osallistua Kyproksen rauhanneuvotteluihin, vaan saarelaisten pitäisi itse päättää tulevaisuudesta. Karamanlís myös uhkasi Kreikan eroavan Natosta, sillä Yhdysvallat ei ollut Kreikan apuna hädän aikana.


title: Kyproksen miehitys

text: 1. marraskuuta 1974 YK:n yleiskokous hyväksyi yksimielisesti Kyprosta koskevan päätöslauselman. Päätöslauselma tunnusti, että saarella oli kaksi kansanryhmää. Kaikkien vieraiden joukkojen tulisi poistua saarelta. Saari jaettaisiin kahtia Nikosian kohdalta. Sen välille tulisi 300 kilometriä pitkä demilitarisoitu alue, jota valvoo YK. Rajanylitys- ja tarkastuspisteitä olisi rajoitetusti.


title: Kyproksen miehitys

text: 7. joulukuuta vuonna 1974 Kyproksen arkkipiispa ja syrjäytetty presidentti Makarios palasi saarelle. Arkkipiispa korosti heti että hän työskentelisi saaren yhdistymispolitiikan puolesta ja turkkilaisten ja kreikkalaisten väestönosan välisen rauhan puolesta. Saaren kahtiajaon Makarios tyrmäsi. Ennen paluuta Kyprokselle oli Makarios neuvotellut Kreikan uuden presidentin Karamanlísin kanssa, joka yksimielisesti hallituksen kanssa tuki Kyproksen yhdistämispolitiikkaa.


title: Kyproksen miehitys

text: 31. elokuuta 1976 Kyproksen entinen lehtikeisari Sampsón tuomittiin vankeuteen 20 vuodeksi kesällä 1974 tehdystä vallankaappauksesta.


title: Kyproksen miehitys

text: Kyproksenturkkilaisten johtaja Rauf Denktaş ilmoitti 13. helmikuuta 1975, että saarivaltion pohjoisosasta on muodostettu uusi kyproksenturkkilainen valtio, joka kuitenkin jäisi Kyproksen tasavallan yhteyteen. Tapausta arvosteltiin kreikkalaisväestön taholta. Kreikan pääministeri Karamanlís tuomitsi ilmoituksen ja piti sitä pohjoisosan suorana itsenäisyysjulistuksena. Turkin pääministeri Sadi Irmakin taas tuki päätöstä. 15. marraskuuta vuonna 1983 Kyproksen turkkilaisten kansankokous julisti saaren pohjoisosan itsenäiseksi tasavallaksi nimellä Pohjois-Kyproksen turkkilainen tasavalta.


title: Kyproksen miehitys

text: Julistus tuli yllätyksenä sekä Kreikalle että Kyproksen tasavallalle. Turkki tunnusti uuden valtion pari tuntia itsenäisyysjulistuksesta. Kreikka protestoi ja Kyproksen hallitus ja Iso-Britannia pyysivät YK:n turvallisuusneuvoston koolle. Saarella olleet YK:n rauhanturvaajat määrättiin valmiuksiin levottomuuksien pelossa.


title: Kyproksen miehitys

text: Kyproksen saari on edelleen jaettu kahtia. Myös pääkaupunki Nikosia on jaettu kahtia, ja sitä vartioivat Kyproksen tasavallan ja Pohjois-Kyproksen armeijan sotilaat. YK:n johtama UNFICYP-operaatio jatkuu edelleen (vuonna 2018). Saaren yhdistämisestä on neuvoteltu. Vuonna 2004 pidetyssä kansanäänestyksessä kyproksenturkkilaisista 65 % kannatti YK:n pääsihteeri Kofi Annanin ehdottamaa yhdistämistä, mutta kyproksenkreikkalaiset torjuivat sen 76 %:n enemmistöllä oman presidenttinsä Tássos Papadópouloksen ja Kyproksen kirkon johdon suosituksesta. Samana vuonna Kyproksen tasavalta liittyi Euroopan unioniin.


title: Kyproksen miehitys

text: Pohjois-Kyproksen turkkilaisen tasavallan itsenäisyyden on tunnustanut ainoastaan Turkki. Vuonna 2008 Dimítris Christófias voitti Kyproksen tasavallan vaalit. Pohjois-Kyproksen turkkilaisen tasavallan johtaja Mehmet Ali Talat otti heti presidentinvaalin jälkeen yhteyttä Christófiakseen ja esitti tapaamista. Tämän jälkeen monia rajanylityspaikkoja on avattu saaren eri kohtiin. Toiveita saaren yhdistämisestä on vireillä.


title: Punainen riisi

text: Punainen riisi eli punariisi on riisiä, jonka pinnalla kasvaa punertava rihmasieni "Monascus purpureus" tai jokin sen lähisukulainen. Tuote sisältää luontaista lovastatiinia, joten sen on toivottu alentavan veren kolesteroliarvoja. Tieteellistä näyttöä asiasta ei kuitenkaan ole.


title: Punainen riisi

text: Punaista riisiä on käytetty aasialaisessa keittiössä lähinnä ulkonäkösyistä mutta myös perinteisessä kiinalaisessa lääketieteessä. Länsimaista lääketiedettä kiinnostavat "Monascus"-sienen tietyt kannat, jotka tuottavat tavallista enemmän statiinia.


title: John Regis

text: John Regis (s. 13. lokakuuta 1966 Lewisham, Kent, Yhdistynyt kuningaskunta) on entinen englantilainen pikajuoksija, jonka päämatka oli 200 metrin juoksu.


title: John Regis

text:
Regis saavutti pronssia junioreiden EM-kilpailujen 100 metrillä Cottbusissa 1985 . Sisäratojen EM-kilpailuissa Liévinissä 1987 hän sijoittui kolmanneksi 200 metrillä . Saman vuoden Rooman MM-kilpailuissa hän saavutti 200 metrillä pronssia juostuaan ajan 20,18. Hän jäi vain kaksi sadasosasekuntia kilpailun voittaneesta Calvin Smithistä ja toiseksi sijoittuneesta Gilles Quénéhervéstä. Soulin olympialaisissa 1988 hän juoksi toisen osuuden Ison-Britannian 4 × 100 metrin viestijoukkueessa, joka saavutti Neuvostoliiton jälkeen hopeaa ajalla 38,28 .
Regis sai hopeaa Haagin 1989 EM-hallikisojen 200 metrillä maanmiehensä Ade Mafen jälkeen. Myöhemmin samana talvena hän voitti sisäratojen 200 metrin maailmanmestaruuden Budapestissa ajalla 20,54 – Mafe sijoittui tällä kertaa toiseksi. Aucklandin kansainyhteisön kisoissa 1990 hän oli toinen 200 metrillä. Regis sai neljä mitalia Splitin EM-kilpailuissa 1990. Hän sijoittui 100 metrillä Linford Christien ja Daniel Sangouman jälkeen kolmanneksi tuulituloksella 10,07 . 200 metrillä hän voitti kultaa 0,2 sekunnin erolla Jean-Charles Trouabaliin juostuaan ajan 20,11 . Pikaviestissä Regis juoksi toisen osuuden brittien joukkueessa, joka saavutti hopeaa maailmanennätyksen juosseen Ranskan jälkeen ajalla 37,98 . 4 × 400 metrin viestissä hän juoksi kolmannen osuuden Yhdistyneen kuningaskunnan voittaessa Euroopan mestaruuden ajalla 2.58,22 .
Tokion MM-kilpailuissa 1991 Regis putosi 200 metrillä välierissä. 4 × 100 metrillä hän juoksi toisen osuuden Ison-Britannian joukkueessa, joka sai pronssia ajalla 38,09 . Pitkässä viestissä hän juoksi kolmannen osuuden brittien voittaessa maailmanmestaruuden 0,04 sekunnin erolla Yhdysvaltoihin ajalla 2.57,53 . Barcelonan olympialaisissa 1992 Regis sijoittui 200 metrillä kuudenneksi. Pikaviestissä hän vei kolmatta osuutta Ison-Britannian neljänneksi sijoittuneessa joukkueessa . 4 × 400 metrin viestissä hän toi brittien joukkueen kolmantena maaliin ajalla 2.59,73 .
Regis sai Stuttgartin MM-kilpailuissa 1993 hopeaa 200 metrillä Frankie Fredericksin jälkeen ajalla 19,94 . Pikaviestissä hän juoksi kolmannen osuuden Yhdistyneen kuningaskunnan joukkueessa, joka sai ajalla 37,77 hopeaa Yhdysvaltain jälkeen . Vuoden 1994 Kansainyhteisön kisoissa Victoriassa Regis saavutti hopeaa 200 metrillä. Samana vuonna hän voitti Lontoon maailmancupissa 200 metriä ennen Frankie Fredericksiä . Göteborgin MM-kilpailuissa 1995 hän oli 200 metrillä seitsemäs. Viimeisen arvokisamitalinsa, pronssin, hän sai Kuala Lumpurin 1998 Kansainyhteisön kisojen 200 metrillä. Hän lopetti uransa vuonna 1999.


title: John Regis

text: Regis on pituudeltaan 181 cm. Aktiivivuosinaan hän painoi 88 kg.


title: Sami Trabelsi

text: Sami Trabelsi (, s. 4. helmikuuta 1968 Sfax, Tunisia) on tunisialainen jalkapallovalmentaja ja entinen jalkapalloilija. Laitapuolustajana toiminut Trabelsi oli muun muassa maansa kapteenina vuoden 1998 MM-kisoissa.


title: Sami Trabelsi

text: Syksyllä 2003 uutiskanava Sky News pyysi julkisesti anteeksi Trabelsilta, jota he sotkivat terroristi Nizar Trabelsin kanssa. Nizar oli vangittu kymmeneksi vuodeksi suunniteltuaan räjäyttävänsä Yhdysvaltain ilmavoimien ruokalan. Uutisten aikana he olivat käyttäneet vahingossa Sami Trabelsin valokuvaa.


title: Sami Trabelsi

text: Trabelsi vietti koko uransa synnyin kaupungissaan Sfaxissa, pelaten aluksi Sfax Railways Sportsissa, josta hän siirtyi vuonna 1993 CS Sfaxieniin. Hän pelasi myös yhden kauden Qatarin pääsarjassa Al-Rayyanissa. Trabelsi toimi myös Tunisian maajoukkueen kapteenina ja pelasi vuoden 1998 MM-kisoissa Ranskassa.Vuonna 2009 hänet nimitettiin Välimeren kisojen jälkeen Tunisian olympiajalkapallojoukkueen päävalmentajaksi. Hän toimi myös vuoden 2010 Afrikan kisojen apuvalmentajana. Sittemmin Trabelsi erotettiin molemmista tehtävistä sopimuksensa päätyttyä.


title: Sami Trabelsi

text: Afrikan kisojen jälkeen Trabelsi nimitettiin Tunisian A' maajoukkueen päävalmentajaksi, jossa hänellä on käytössään vain Tunisian pääsarjassa pelaavia pelaajia. Samaan aikaan hän toimi väliaikaisena valmentajana Tunisian maajoukkueessa ja valmensi maata yhdessä harjoitusottelussa Ranskaa vastaan. 30. toukokuuta 2010 pelattu ottelu päättyi 1–1. Sittemmin Kesäkuusta 2010 lähtien hän toimii Tunisian A' maajoukkueen lisäksi toistamiseen Tunisian maajoukkueen apuvalmentajana. Helmikuussa 2011 Trabelsi johdatti Tunisian CHAN-turnauksen mestariksi. Turnauksessa pelasivat vain kotimaan sarjoissa pelaavat pelaajat.


title: Sami Trabelsi

text: Maaliskuussa 2011 Tunisian jalkapalloliitto ilmoitti Trabelsi ottavan Tunisian maajoukkueen päävalmentajan tehtävät jäljellä olevien Afrikan mestaruuskisojen karsintojen ajaksi. Trabelsi onnistui myös johdattamaan maansa vuoden 2012 Afrikan-mestaruuskisoihin Tunisian voitettua päätösottelussa Togon maalein 2–0. Samalla, kun pahin uhkaaja Malawi pelasi vierasottelussa Tšadia vastaan tasan 2–2. Kisoissa Trabelsi onnistui valmentamaan Tunisian puolivälieriin saakka, jossa joukkue hävisi Ghanalle jatkoajalla maalein 2–1. Kisojen jälkeen Tunisian jalkapalloliitto vahvisti Trabelsin jatkavan maajoukkueen valmentajana vuoteen 2013 saakka. Trabelsi valmensi maansa toistamiseen kisoihin, kun Tunisia voitti vierasmaalisäännöllä Sierra Leonen karsinnoissa, joka päättyi 2–2. Tunisian Afrikan kisat päättyivät kuitenkin alkulohkoon, kun se pelasi ratkaisevassa ottelussa 1–1 tasapelin Togoa vastaan. 6. helmikuuta 2013 Trabelsi ilmoitti eronneensa tehtävistään heikon menestyksen vuoksi.


title: Sami Trabelsi

text: 8. kesäkuuta 2013 Trabelsi allekirjoitti monivuotisen sopimuksen qatarilaisen Al-Sailiyan kanssa.


title: Projekti 705

text: Projekti 705 "Lira" () oli Neuvostoliiton laivaston ydinkäyttöinen hyökkäyssukellusveneluokka. Veneet olivat titaanisen runkonsa ansiosta nopeimpia ja syvimmälle sukeltavia veneitä, yhden Projekti 685 -luokan veneen lisäksi.


title: Projekti 705

text: Projekti aloitettiin 1957, jolloin oli tarkoituksena rakentaa pieni, 1 500 tonnin, vaikeasti havaittava ja nopea hyökkäyssukellusvene, jossa olisi automaation ansiosta pieni miehistö. Voimanlähteenä oli nestemäisellä metallilla jäähdytetty reaktori. Vuonna 1963 venettä kasvatettiin 2 300 tonniin ja miehistön määrä tuplaantui.


title: Projekti 705

text: Sudomehin telakka Leningradissa alkoi 1965 rakentaa projekti 661 "Antšar" -nimellä prototyyppiä, joka valmistui 1972. Se sai NATO-koodin "Papa". Se saavutti raporttien mukaan 44,7 solmun nopeuden (82,8 km/h) ja sukelsi 800 metriin. Tämä aiheutti paniikkia lännessä ja johti mm. Britannian Spearfish-torpedon, Yhdysvaltain Mk. 48 ADCAP:n ja Sea Lance -ohjuksen kehittämiseen. Prototyyppi kuitenkin vaurioitui kokeissa ja hajotettiin niiden jälkeen.


title: Projekti 705

text:
Ensimmäinen projekti 705:n vene valmistui Leningradista Amiraliteetin telakalta ja otettiin käyttöön 1977. Kaikkiaan veneitä rakennettiin seitsemän, joista viimeinen valmistui 1983. Kaikki sijoitettiin Pohjoiseen laivastoon. Pysyväksi huippunopeudeksi tuli 41–42 solmua, johon vene kiihtyi minuutissa. Se myös kääntyi 180 astetta 40 sekunnissa. Ohjattavuus oli parempi kuin useimmilla sen ajan torpedoilla. Suurimmilla nopeuksilla vene oli kuitenkin erittäin äänekäs ja helposti havaittava. 20–25 solmuun asti sen havaittavuus oli samantasoinen kuin muilla sukellusveneillä.
Veneessä oli korkea automaation aste ja miehitys oli vain 31, kun ydinsukellusveneillä yleensä 120–160.


title: Projekti 705

text: Nestemäisellä metallilla jäähdytetty reaktori osoittautui erittäin epäluotettavaksi. Vuonna 1972 "K-377":n reaktori tuhoutui, kun se sammui merellä ja metalli jähmettyi kanaviin. Vuonna 1982 "K-316":n reaktori tuhoutui, kun lämmitysjärjestelmä kytkettiin pois. Veneisiin rakennettiin lämmitysjärjestelmä, joka toi reaktoriin tulistettua höyryä reaktorin ollessa sammutettuna satamassa. Myöskään se ei ollut tyydyttävä ja reaktori oli pidettävä päällä yhtäjaksoisesti, myös satamassa ollessa. Neljä luokan venettä menetettiin reaktorionnettomuuksien vuoksi. Yhtään merimiestä aluksille ei kuitenkaan kuollut.


title: Projekti 705

text: Yksi vene jäljellä olevista veneistä poistettiin käytöstä 1983 ja loput 1990–1992. Yhteen tai kahteen vaihdettiin VM-4-painevesireaktori projekti 671B:sta, ennen kuin viimeinen vene poistettiin käytöstä 1995.


title: Eliisa Alanko

text: Anna-Eliisa Alanko (s. 29. elokuuta 1988) on suomalainen salibandyn pelaaja. Hän edustaa Naisten Salibandyliigassa pelaavaa Classicia.


title: Eliisa Alanko

text: Alanko kirjoitti ylioppilaaksi syksyllä 2007, jonka jälkeen hän opiskellut Turun yliopistossa.


title: Eliisa Alanko

text: Myös Alangon pikkusisko Ella Alanko on salibandyn pelaaja.


title: Eliisa Alanko

text: Alanko pelasi juniorina Turun Palloseurassa, jossa hän voitti C-tyttöjen SM-hopeaa, kaksi B-tyttöjen SM-kultaa ja kaksi A-tyttöjen SM-hopeaa. Kauden 2005–2006 päätteeksi hänet palkittiin seuran vuoden tyttöjuniorina. Seuraavalla kaudella hän pelasi TPS:n edustusjoukkueessa, joka nousi I-divisioonasta maan korkeimmalle sarjatasolle Salibandyliigaan. Alanko oli koko I-divisioonan paras pistenainen tehtyään 23 pelaamassaan ottelussa tehot 56+19=75. Ensimmäisellä liigakaudellaan 2007–2008 hän oli sarjan pistepörssin seitsemäs tehtyään 17 ottelussa tehot 21+6=27. Salibandyliigakaudella 2008–2009 hän oli pistepörssin kolmas.


title: Eliisa Alanko

text: Alanko nimettiin kausien 2004–2005, 2006–2007 ja 2007–2008 päätteeksi TPS:n vuoden naispelaajaksi, minkä lisäksi hänet valittiin vuonna 2007 Varsinais-Suomen parhaaksi salibandyn pelaajaksi. Vuonna 2009 hän siirtyi TPS:stä Sveitsin liigan UHC Dietlikoniin. Hän pelasi Sveitsissä kaksi kautta. Elokuussa 2011 julkistettiin hänen tehneen sopimuksen tamperelaisseura Classicin kanssa.


title: Eliisa Alanko

text: Alanko on voittanut Classicissa kolme Suomen mestaruutta (2012, 2013, 2015) ja yhden hopean (2014).


title: Eliisa Alanko

text: Alanko oli mukana tyttöjen maailmanmestaruuskilpailuissa 2006 voittamassa Suomelle hopeaa. Hän oli Saksassa pelatun MM-turnauksen pistepörssin seitsemäs ja Suomen joukkueen toiseksi paras pistenainen Nina Rantalan jälkeen.


title: Eliisa Alanko

text: Alanko debytoi naisten maajoukkueessa Porvoossa pelatussa neljän maan EuroFloorball-turnauksessa marraskuussa 2007. Saldona oli kaksi maalia ja kaksi maaliin johtanutta syöttöä.


title: Eliisa Alanko

text: Marraskuussa 2008 Alanko oli voittamassa pronssia opiskelijoiden salibandyn maailmanmestaruuskilpailuissa. Hän jakoi Kuortaneella pelatun turnauksen maalipörssin kärkisijan ja oli pistepörssin kuudes tehtyään neljässä ottelussa kahdeksan tehopistettä, kuusi maalia ja kaksi syöttöpistettä.


title: Eliisa Alanko

text: Alanko on kuulunut Suomen joukkueeseen salibandyn maailmanmestaruuskilpailuissa vuosina 2009, 2011 ja 2013. Hän on saavuttanut turnauksista kaksi MM-hopeaa ja yhden MM-pronssin.


title: Mieczysław Rakowski

text: Mieczysław Franciszek Rakowski (1. joulukuuta  1926 Kowalewko – 8. lokakuuta 2008 Varsova) oli puolalainen historioitsija ja toimittaja sekä armeijan upseeri vuosina 1945 - 1948. Hän aloitti poliittisen uransa vuonna 1946 Puolan työväenpuolueessa, ja jatkoi vuodesta 1948 vuoteen 1990 Puolan yhtyneessä työväenpuolueessa, jonka keskuskomitean jäsen hän oli vuosina 1975 - 1990.


title: Mieczysław Rakowski

text: Rakowski suoritti tohtorin tutkinnon vuonna 1956 Varsovassa pääaineenaan historia. Hän on tullut tunnetuksi Puolan viimeistä edellisenä kommunistisena pääministerinä syyskuusta 1988 elokuuhun 1989. Hänen seuraajansa Czesław Kiszczak oli virassa vain alle kuukauden ennen Tadeusz Mazowieckia. Heinäkuusta 1989 tammikuuhun 1990 hän toimi puolueen pääsihteerinä eli käytännössä valtion korkeimman vallan käyttäjänä.


title: Mieczysław Rakowski

text:
Rakowski oli viikkolehti "Polityka"n perustaja vuonna 1958 ja jatkoi sen päätoimittajana aina vuoteen 1982. Lehti oli maan johtava ja suuresti arvostettu riippumattoman lehdistön edustaja.
Rakowskia pidetään yhtenä kommunistisen puolueen merkittävimmistä uudistajista ja maan demokratisoitumiskehityksen vauhdittajista 1980-luvulla. Toisaalta hänet muistetaan myös Lech Wałęsan johtaman riippumattoman Solidaarisuus-ammattiliiton vastustajana ja kriitikkona.


title: Tears of Magdalena

text: Tears of Magdalena on suomalainen rock-, metallimusiikki- ja popyhtye. Useat Tears of Magdalenan sanoitukset ovat saaneet vaikutteita mytologiasta, historiasta ja fantasiasta.


title: Tears of Magdalena

text: Yhtyeen debyyttialbumi "Myths and Legends" julkaistiin vuonna 2008. Hieman ennen albumin ilmestymistä yhtye hajosi kahteen osaan, minkä lopputuloksena Magdalena Leen ja Vasstagon johtama kokoonpano jatkoi nimellä Tears of Magdalena ja muiden jäsenten muodostama yhtye vaihtoi nimekseen Ultimus Sacratum.


title: Tears of Magdalena

text: Vuonna 2011 Tears of Magdalena julkaisi singlen "The Ghost of the Lighthouse".


title: Tears of Magdalena

text: "Magdalena Lee" on venäläinen laulaja, viulisti, pianisti, tuottaja, säveltäjä, äänittäjä. Hän on opiskellut Pietarissa ja Sibelius-Akatemiassa Helsingissä musiikinopettajaksi ja oopperalaulajaksi opettajinaan Sona Ardontz, Johann Tilli, Juri Statnik, Irina Gavrilovici ja Anna Karlsson. Hän on äänialaltaan dramaattinen mezzosopraano.


title: Tears of Magdalena

text: Magdalena Lee on Tears of Magdalenan lisäksi esiintynyt Revolution Renaissancen levyllä Age Of Aquarius, Iconcrashin levyllä "Enochian Devices" (2009) ja Symfonian debyyttilevyllä (2011).


title: Tears of Magdalena

text: Tears of Magdalenan perustamisesta on kaksi eri versiota. Magdalena Leen ja Vasstagon mukaan he kahdestaan perustivat yhtyeen vuoden 2005 lopussa ja alkoivat säveltää ja äänittää debyyttialbumin kappaleita kotistudiossa. Yhtyeen nimeksi valittiin ensin Magdalena Lee & Project. Toisen version, jota edustavat Tomi ja Peuge, mukaan vuoden 2007 tammikuussa he yhdessä Vasstagon ja Magdalena Leen kanssa perustivat "Dream Liturgia" -yhtyeen. Kummankin version mukaan yhtyeen nimi vaihdettiin vuonna 2007 Tears Of Magdalenaksi.


title: Tears of Magdalena

text: Vuonna 2007 yhtye, kokoonpanolla Magdalena Lee, Vasstago, Tomi ja Peuge, julkaisi promon "Tears of Magdalena" ja solmi yhden levyn sopimuksen italialaisen Scarlet Recordsin kanssa. Vuonna 2008 yhtye julkaisi esikoisalbuminsa "Myth and Legends".


title: Tears of Magdalena

text: Juuri ennen debyyttialbumin ilmestymistä yhtye ajautui sisäisiin riitoihin. Kitaristi ja rumpali, Tomi ja Peuge, yrittivät erottaa laulajansa Vasstagon ja vokalisti-kosketinsoittaja Magdalena Leen. Vasstago ja Magdalena Lee puolestaan väittivät säveltäneensä kahdestaan debyyttialbumin kappaleet ja päättivät julkaista musiikkia itsenäisesti, jossa Magdalena Lee soittaa kaikki instrumentit itse ja Vasstago hoittaa levy-yhtiön tehtävät. Kiistan seurauksena Scarlet Records jäädytti levyn promootion tilanteen selkiintymisen ajaksi. Sekä Vasstagon ja Leen yhtye että loppujen jäsenten Tomin, Peugen ja heidän uuden laulajansa Jevgenian muodostama yhtye jatkoivat toimintaansa Tears of Magdalena -nimellä.


title: Tears of Magdalena

text: Molemmat yrittivät rekisteröidä nimen omaksi tavaramerkikseen. Lisäksi Tomi ja Peuge riitauttivat Teostossa Magdalena Leen väitteen sävellyksistä ja Vasstagon väitteen sanoituksista. 15. kesäkuuta 2009 Patentti- ja rekisterihallitus rekisteröi Tears of Magdalena -tavaramerkin Magdalena Leelle. Tämän jälkeen kiista jatkui vielä vuoden 2009 marraskuuhun saakka, jolloin Tomin ja Peugen muodostama yhtye vaihtoi nimensä Ultimus Sacratumiksi.. Ultimus Sacratum julkaisi huhtikuussa 2010 promolevyn "New Beginning" ja toukokuussa 2010 musiikkivideon "The Last Dawn", minkä jälkeen yhtye siirtyi "tauolle".


title: Tears of Magdalena

text: Vuonna 2012 Tears of Magdalena -yhtyeen vakituiseksi jäseniksi liittyi tuolloin 21-vuotias laulaja, pianisti ja kitaristi Christina Cyan, joka on Magdalena Leen tytär. Tears Of Magdalena ilmoitti Facebook-sivullaan, että aikoo julkaista jotkin kappaleet myös suomen ja venäjän kielillä.


title: Juovakoruahven

text: Juovakoruahven ("Julidochromis regani") on yksi afrikkalaisen Tanganjikajärven endeemisistä kirjoahvenlajeista. Sitä pidetään myös akvaariokalana.


title: Juovakoruahven

text: Juovakoruahven kasvaa noin 13 senttimetrin pituiseksi. Sen ruumis on keltainen tai valkoinen, ja siinä on mustia juovia koko kalan pituudelta. Sukupuolet ovat samannäköiset.


title: Juovakoruahven

text: Juovakoruahvenet viihtyvät parhaiten vedessä, jonka lämpötila on 22–25 °C ja pH 8,5–9,2. Laji syö sekä kasveja että pieniä äyriäisiä.


title: Vihernuolimyrkkysammakko

text: Vihernuolimyrkkysammakko ("Dendrobates auratus") on nuolimyrkkysammakkojen heimoon kuuluva keskiamerikkalainen sammakkolaji. Sen kanta on elinvoimainen. Laji on erittäin myrkyllinen.


title: Vihernuolimyrkkysammakko

text: Vihernuolimyrkkysammakko kasvaa noin neljän senttimetrin pituiseksi. Sen pohjaväri on metallisen vihreä, jossa on mustia laikkuja. Lajin levinneisyys on vaikuttanut niin, että pohjaväreissä saattaa olla suuriakin alueellisia eroja.


title: Vihernuolimyrkkysammakko

text: Lajia esiintyy Keski-Amerikassa Costa Rican, Nicaraguan, Kolumbian ja Panaman alueilla. Vihernuolimyrkkysammakko elelee yleisesti sademetsissä sekä plantaaseilla.


title: Syntiinlankeemus

text: Syntiinlankeemus on kristinuskon opissa tapahtuma, jossa perisynti saapui ihmiskunnalle ensimmäisten ihmisten, Aadamin ja Eevan kautta. Syntiinlankeemusoppi on kristitty tulkinta Raamatussa esiintyvästä mytologisesta tapahtumasta. Aadam ja Eeva luotiin Edenin paratiisiin, mutta karkotettiin sieltä heidän syötyään kielletyn puun hedelmää. Tapahtumalle on useita erilaisia tulkintoja eri uskonnoissa.


title: Syntiinlankeemus

text: Syntiinlankeemusopin pohjalla oleva kertomus esiintyy 1. Mooseksen kirjassa, joka on osa sekä kristittyjen että juutalaisten pyhiä kirjoituksia. Siinä kerrotaan miten Jumala loi ihmisen maan tomusta ja puhalsin häneen elämän henkäyksen, niin että hänestä tuli elävä sielu. Jumala asetti ihmisen Eedenin puutarhaan, jossa kasvoi kaikenlaisia puita. Puutarhan keskellä kasvoi Elämän puu sekä Hyvän ja pahan tiedon puu. Ihminen sai Jumalalta luvan syödä kaikista muista puista paitsi Hyvän ja pahantiedon puusta. 1. Mooseksen kirjan 2:16, 17:ssä Jumala kieltää ensimmäistä ihmistä syömästä hyvän ja pahan tiedon puusta ja sanoo, että tuon kiellon rikkomisesta olisi seurauksena kuolema.


title: Syntiinlankeemus

text: Käärme, Jumalan luomista eläimistä ”kavalin” tai ”ovelin”, houkutteli naisen syömään kielletystä puusta. Nainen söi ja sai miehenkin syömään kiellettyä hedelmää, minkä seurauksena he pelästyivät alastomuuttaan ja yrittivät piiloutua Jumalalta. Mies syytti naista ja nainen käärmettä tapahtuneesta. Jumala langetti käärmeelle, miehelle ja naiselle rangaistukset tapahtuneesta ja karkotti ihmiset paratiisista, jotteivät he tapahtuneen jälkeen söisi Elämän puusta ja eläisi ikuisesti.


title: Syntiinlankeemus

text: Syntiinlankeemuskertomusta on tulkittu kristinuskon historiassa eri tavoin, riippuen kirkkokunnan teologiasta ja aatesuuntauksesta. Myöhäisantiikissa kehittyi kaksi kristillistä Raamatun tulkintatapaa: vertauskuvia etsivä allegoria ja esikuvia etsivä typologia. Tämän lisäksi on ollut muita Raamatun tulkintatapoja, kuten esimerkiksi keskiajalla lännen kirkossa Quadriga.


title: Syntiinlankeemus

text: Syyrialaisen kristinuskon merkittävä, 300-luvulla elänyt kirkkoisä Efraim Syyrialainen tulkitsee säilyneissä Genesiksen ja Eksoduksen kommentaareissaan syntiinlankeemusta. Efraim korostaa sitä, että Eevan ja Aadamin oma himo ja harkitsemattomuus aiheuttivat syntiinlankeemuksen, ei käärmeen viekoittelu. Efraim korostaa, että ihmistä ei olisi myös karkoitettu Paratiisista, jos he olisivat katuneet tekoaan:


title: Syntiinlankeemus

text: 500-luvulla elänyt Dorotheos Gazalainen korostaa ihmisen katumisen mahdollisuutta syntiinlankeemuksen jälkeen:


title: Syntiinlankeemus

text: Kun Jumala oli luonut kaiken, hän sanoi että se oli erittäin hyvää. Jumala ei siis luonut Paholaista, mutta loi kylläkin persoonan, josta tuli Paholainen. Enkeli josta tuli Saatana oli alun perin Jumalalle uskollinen enkelipoika. Kuten kaikilla muillakin älyllisillä luomuksilla tuolla enkelillä oli vapaus valita, toimiako oikein vai väärin. Tämä enkeli päätti käyttää vapauttaan itsekkäisiin tarkoituksiin. Hän halusi saada osakseen sen palvonnan, joka kuului Luojalle.


title: Syntiinlankeemus

text: Saatana käytti käärmettä houkutellessaan Eevan tekemään syntiä. Ilmestyskirja paljastaa käärmeen oikean henkilöllisyyden.


title: Syntiinlankeemus

text: Kun Aadam teki syntiä, hänellä ja Eevalla ei ollut lapsia. He saivat lapsia vasta syntiinlankeemuksen jälkeen. Epätäydellisinä ihmisinä he eivät voineet saada täydellisiä lapsia. Näin synnin seuraus, kuolema, levisi kaikkiin ihmisiin.


title: Syntiinlankeemus

text: Islaminuskoisten pyhässä kirjassa Koraanissa on hedelmän syömisestä ja karkotuksesta oma kertomuksensa, al-Arafin suuran jakeissa 7:11–27. Islamissa, toisin kuin kristinuskossa ja juutalaisuudessa, nainen ja mies tiesivät viettelijän olevan Paholainen.


title: Brunhilde

text: Brunhilde (myös Brynhild tai Brynhildr) on skandinaavisessa ja germaanisessa mytologiassa esiintyvä henkilöhahmo.


title: Brunhilde

text: Skandinaavisessa mytologiassa hän on kilpineito ja valkyria, joka on Volsunga-saagan ja muutamien Edda-runojen päähenkilö. Joissakin taruissa Brunhilde on valkyria, jonka Odin vaivuttaa uneen rangaistukseksi tottelemattomuudesta. Sankari Sigurd herättää kuitenkin hänet.


title: Brunhilde

text: "Nibelungein laulussa" hän on voimakas naissoturi, jonka Siegfried voittaa valepuvussa, esiintyen Burgundin kuningas Guntherina. Myöhemmin Brunhilde menee naimisiin Guntherin kanssa. Brunhilde kostaa julmasti saatuaan selville, että hänet onkin voittanut Siegfried.


title: Brunhilde

text: Richard Wagnerin "Nibelungin sormus" -oopperasarjassa Brunhilde esiintyy nimellä Brünnhilde. Hän on valkyria ja ylijumala Wotanin tytär sekä Siegfriedin rakastettu.


title: Brunhilde

text: Mytologian Brunhilden yhtenä esikuvana on saattanut toimia Austrasian kuningatar Brunhilde (noin 534–613), alun perin visigoottiprinsessa, joka meni naimisiin merovingikuningas Sigebert I:n kanssa.


title: Lappi sydämeni vei

text: Lappi sydämeni vei on Kai Hyttisen studioalbumi. Se julkaistiin 19. marraskuuta 2008.


title: J. N. Salminen

text: Johan Niklas Salminen (13. tammikuuta 1861 Korpilahti – 1935) oli tamperelainen nahkatehtailija ja kunnallisneuvos.


title: J. N. Salminen

text: Salmisen vanhemmat olivat sorvari Kalle Raajinmäki ja Maijastiina Vuohela. Hänen isänsä kuoli suurina nälkävuosina 1867 ja Salminen joutui jo varhain tekemään maataloustöitä sekä kotitilallaan että naapurustossa. Salminen meni 18-vuotiaana nahkurinoppiin setänsä Niklas Salmisen verstaaseen ja muutti 1881 setänsä kanssa Tampereelle. Kisällinä ollessaan hän suoritti myös yksityisesti kansakoulun oppimäärän. Salminen perusti oman nahkurinliikkeen Tampereelle 1884 ja nahkurimestari hänestä tuli 1889.


title: J. N. Salminen

text: Salmisen nahkurinliike toimi vuodesta 1889 Tampereen keskustassa Puutarhakatu 23:ssa. Liikkeessä käsiteltiin maalaisten tuomia raakavuotia ja -nahkoja. Valmiit nahat myytiin omassa puodissa tai sitten lähiseudun markkinoilla. Salmisen liikkeessä alettiin ensimmäisenä Suomessa käyttää uutta kromikypsytysmenetelmää päällisnahan kypsytykseen ja vähitellen nahan valmistus laajeni teolliseen mittakaavaan.


title: J. N. Salminen

text: Ensimmäisen maailmansodan aikoihin Salmisen liike kasvoi voimakkaasti sotatarviketilausten ansiosta. Salminen osti 1915 Epilänharjun kaupunginosasta Erland Hildenin vuonna 1891 perustetun nahkurinverstaan rakennuksineen ja perusti paikalle Epilän Nahkatehtaan. Vuonna 1916 hän osti tontin Hatanpään alueelta ja rakensi sinne toisen nahkatehtaan. Salmisella oli näihin aikoihin myös oma myyntikonttori Pietarissa.


title: J. N. Salminen

text: Vuodesta 1917 yritys toimi nimellä "J. N. Salminen Oy:n Nahkatehtaat" ja Salminen oli itse yhtiön toimitusjohtaja ja johtokunnan puheenjohtaja. Salmisen tehtailla työskenteli 1926 128 henkilöä ja 1930-luvun lamakauden aiheuttaman notkahduksen jälkeen vuonna 1938 132 henkilöä. Vuonna 1935 Epilään rakennettiin vielä uusi pohjanahkatehdas.


title: J. N. Salminen

text: Salmisen kuoltua yhtiö jatkoi toimintaansa. Nahan valmistuksen kannattavuus alkoi heiketä 1950-luvulla ja 1955 Epilän Nahkatehtaan kiinteistö myytiin. Nahan valmistus päättyi 1966 ja jäljellä olleet tehdastilat vuokrattiin ulkopuolisille. "J. N. Salminen Oy":n toiminta päättyi lopullisesti 1988 kun Hatanpään nahkatehtaan kiinteistö myytiin. Hatanpään tehdaskiinteistö purettiin 1990-luvun lopulla ja sen paikalla on nykyisin Nokia Networksin toimitalo.


title: J. N. Salminen

text: Vuonna 1903 Salminen hankki yhdessä liikekumppaniensa kanssa puuseppä K. K. Tallqvist´in tehtaan, joka jatkoi toimintaansa "Tampereen Höyrypuuseppä Oy" -nimisenä. Salminen oli tehtaan isännöitsijänä 1903−1916. Salmisen poika Yrjö Salminen (k. 1949) perusti 1930 Loimaalle "Loimaan Nahka Oy":n nahkatehtaan. Tämä tehdas paloi 1947, mutta se rakennettiin uudelleen. Tehdas uudistettiin 1960-luvun loppupuolella ja 1985 se siirtyi saksalaisomistukseen. Loimaan Nahka Oy:n toiminta päättyi 1996.


title: J. N. Salminen

text: Suomalaiseen puolueeseen ja kokoomukseen kuulunut Salminen oli mukana Tampereen kunnallispolitiikassa kaupunginvaltuuston jäsenenä vuosina 1893-1904 ja 1909-1920. Hän sai taloustirehtöörin arvon 1919 ja kunnallisneuvoksen arvon 1931. Salminen oli myös "Tampereen Käsityö- ja Tehdasyhdistyksen" puheenjohtaja vuodesta 1906, "Suomen Nahkuriammatin työnantajain liiton" puheenjohtaja 1906-1921 ja "Suomen Nahkateollisuusliiton" hallituksen puheenjohtaja vuodesta 1921. Salminen oli perustamassa "Tampereen Suomalaista Klubia" ja toimi klubin johtokunnan puheenjohtajana vuosina 1901-1935.


title: Juha Vainion diskografia

text:
Tämä artikkeli sisältää Juha Vainion julkaisut ja levyt, joilla hän on ollut mukana laulajana. Luettelon julkaisujen lisäksi on julkaistu Vainion mainoslauluja sisältäviä mainoskasetteja.
Ainoastaan EP Juha ”Watt” Vainio sisältää pelkästään Vainion kappaleita.
Huomautukset:


title: Kathleen Herles

text: Kathleen Herles (s. 13. marraskuuta 1990 New York, New York) on yhdysvaltalainen ääninäyttelijä, joka tunnetaan animaatiosarjasta Seikkailija Dora, jossa hän tulkitsi päähenkilö Doraa tuotantokausina 2000–2004.


title: Siobhan Finneran

text: Siobhan Finneran (s. 1967 Lancashire, Englanti, Iso-Britannia) on englantilainen näyttelijä, joka on näytellyt useissa englantilaisissa televisiosarjoissa kuten "Sydämen asialla" (Gloria Brown, 1993-2003), "Coronation Street" (Josie Phillips, 1989-1990), "Emmerdale" (Heather Hutchinson, 1998) sekä "Happy Valley, varjojen laakso" (Clare Cawood, 2014-). Hän näyttelee sarjassa "Benidorm". Hän on näytellyt sarjassa vuodesta 2007 Janice Garvey -nimistä naista. Hän näytteli myös sarjassa "Downton Abbey" neiti Sarah O´Brieniä.


title: Siobhan Finneran

text: Finneran meni naimisiin vuonna 1997 näyttelijä Mark Jordonin kanssa. Heillä on kaksi lasta, Joseph (s. 1997) ja Poppy (s. 2000).


title: Peugeot 504

text: Peugeot 504 on Peugeot’n vuosina 1968–1983 valmistama ylemmän keskiluokan automalli, joka korvasi Peugeot 404:n. Mallin seuraajaksi tuli Peugeot 505. Vaikka tuotanto Euroopassa päättyikin, auton valmistaminen lisenssillä jatkui esimerkiksi Afrikan maissa vielä useiden vuosien ajan.


title: Peugeot 504

text: Peugeot 504 esiteltiin Pariisin autonäyttelyssä syksyllä 1968. Ensimmäinen korimalli oli neliovinen sedan. Malli valittiin Vuoden Autoksi Euroopassa 1969.


title: Peugeot 504

text: Geneven autonäyttelyssä keväällä 1969 esiteltiin Pininfarinan suunnittelemat kaksioviset coupé- ja cabriolet-mallit.


title: Peugeot 504

text: Farmarimalli Break esiteltiin syksyllä 1970, ja sen sai myös seitsenpaikkaisena Familiale-mallina, jossa istuimet ovat kolmessa rivissä.


title: Peugeot 504

text: Autosta esiteltiin myös avolavamalli, joka pysyi Ranskassakin tuotannossa vuoteen 1993 asti. Sitä valmistettiin lisenssillä Nigeriassa aina vuoteen 2006 saakka.


title: Peugeot 403

text: Peugeot 403 oli autovalmistaja Peugeot’n vuodesta 1955 vuoteen 1966 valmistama henkilöautomalli. Auto on huomattavasti tilavampi kuin ”pikkuveli” 203-malli. Peugeot 403:n moottori oli aluksi iskutilavuudeltaan 1 468 kuutiosenttimetriin suurennettu versio 203-mallin moottorista. Myöhemmin moottorivaihtoehtoihin tuli lisäksi 203:n alkuperäinen 1 290 kuutiosenttimetrin moottoriversio sekä 1 816 kuutiosenttimetrinen dieselmoottori.


title: Peugeot 403

text: Peter Falkin näyttelemä komisario Columbo ajoi avomallisella vuoden 1959 Peugeot 403:lla televisiosarjassa "Columbo".


title: Madeline Duggan

text: Madeline Elizabeth Duggan (s. 28. kesäkuuta 1994 Southwark, Lontoo, Englanti, Iso-Britannia) on englantilainen näyttelijä.


title: Madeline Duggan

text: Hänen tunnetuin televisioroolinsa on englantilaisessa sarjassa "EastEnders", jossa hän on näytellyt Lauren Branningia heinäkuusta 2006 lähtien. Duggan ja Thomas Law ovat sarjassa vastanäyttelijöitä.


title: Madeline Duggan

text: Hänellä on vuonna 1990 syntynyt isoveli, Jack Anthony.


title: Lambert Pettersson

text: Johan Lambert Pettersson (19. toukokuuta 1864 Hausjärvi – 17. syyskuuta 1938) oli suomalainen arkkitehti, joka suunnitteli rakennuksia pääasiassa Tampereelle.


title: Lambert Pettersson

text: Pettersson valmistui arkkitehdiksi Polyteknillisestä opistosta 1885 ja toimi aluksi arkkitehtina yleisten rakennusten ylihallituksessa 1888–1891 ja sen jälkeen Tampereen v.t. kaupunginarkkitehtina 1891–1900 ja vakinaisena 1901–1918. Pettersson suunnitteli 1900-luvun alkupuolella Tampereelle useita tehdasrakennuksia. Petterssonin 1890-luvulla suunnittelemat rakennukset olivat vielä uusrenessanssityylisiä mutta myöhemmässä tuotannossa hän omaksui vaikutteita myös jugend-tyylistä. Tampereen kautensa jälkeen Pettersson työskenteli Hämeen läänin rakennuskonttorin ylimääräisenä arkkitehtina Hämeenlinnassa vuodesta 1918 eläkkeelle jäämiseensä asti.


title: Totuuden hetki

text: Totuuden hetki (alkuperäiseltä nimeltä "The Moment of Truth") on yhdysvaltalainen viihdeohjelma, joka perustuu kolumbialaiseen ohjelmaformaattiin "Nada más que la verdad" (). Ohjelma esitettiin Yhdysvalloissa 23. tammikuuta 2008 – 8. elokuuta 2009 FOX kanavalla.


title: Totuuden hetki

text: Ohjelmaa juontaa Mark Walberg ja suomalaista versiota Ilari Johansson.


title: Totuuden hetki

text: Ohjelmaan valituille kilpailijoille tehdään alussa valheenpaljastustesti, jossa heiltä kysytään 50 kysymystä (Suomessa noin sata kysymystä). Itse ohjelmassa kilpailijalle esitetään 21 kysymystä. Mitä useampaan kysymykseen kilpailija vastaa totuudenmukaisesti, sitä isommaksi voittosumma kasvaa. Ohjelmassa esitetyt kysymykset voivat muodostua pelin edetessä erittäin henkilökohtaisiksi, esimerkiksi parisuhteeseen liittyen.


title: Totuuden hetki

text: Ensimmäinen osio sisältää kuusi kysymystä ja jos niihin vastaa oikein, voittaa 10 000 dollaria. Seuraava osio sisältää viisi kysymystä ja jos ne menevät oikein, voittaa 25 000 dollaria. Peli etenee siihen asti, kun kilpailija on vastannut kaikkiin 21 kysymykseen oikein, jolloin hän voittaa päävoiton 500 000 dollaria. Jos hän valehtelee yhteenkään kysymykseen pelin aikana, häviää koko pelin. Kilpailija voi halutessaan lopettaa pelin ja tyytyä siihen asti ansaittuun voittosummaan. Sarjan kolmannella tuotantokaudella yksi kilpailija Melanie Williams vastasi totuudenmukaisesti kaikkiin 21 kysymykseen voittaen 500 000 dollaria.


title: Totuuden hetki

text: Studiossa on kilpailijan lisäksi kannustamassa läheisiä, kuten perheenjäseniä, elämänkumppani ja ystäviä. Mikäli läheiset eivät halua kuulla kilpailijan vastausta esitettyyn kysymykseen, he voivat yhden kerran pelin aikana painaa edessään olevaa lamppua. Tällöin esitetty kysymys vaihdetaan uuteen ja tähän kilpailijan tulee vastata.


title: Totuuden hetki

text: Ohjelman suomalaista versiota esitettiin syksyllä 2009 yhden tuotantokauden ajan. Suomalaisen formaatin juontajana on Ilari Johansson. Suomen version pääpotti on 50 000 euroa.


title: Totuuden hetki

text: Ohjelma on aiheuttanut paljon kohua ja puhetta, muun muassa Yhdysvalloissa ja maissa, joissa sarjaa esitetään. Muun muassa ohjelman kilpailijoiden pari- ja perhesuhteita on mennyt poikki ohjelman takia. Suomessa kaksi ohjelman kilpailijaa ovat menettäneet työpaikkansa paljastettuaan ohjelmassa työnantajan kannalta epämiellyttäviä tietoja. Kolumbialainen versio lopetettiin kilpailijan vastatessa myöntävästi (ja totuudenmukaisesti) kysymykseen, onko hän palkannut palkkamurhaajan surmaamaan miehensä.


title: Thomas Law

text: Thomas Law (s. 17. joulukuuta 1992 Hertfordshire, Englanti, Iso-Britannia) on englantilainen näyttelijä. Hänen tunnetuin roolinsa on Peter Bealen rooli sarjassa "EastEnders", jossa hän on näytellyt elokuusta 2006 vuoteen 2008. Law'n perheeseen kuuluvat äiti Trish ja isä Robert sekä kaksi siskoa. He asuvat kaikki Australiassa. Law'n vastanäyttelijä sarjassa "EastEnders" on Madeline Duggan.


title: Thomas Law

text: Thomas Law:n huhuttiin seurustelevan näyttelijän ja laulajan Sofia Carsonin kanssa, jonka kanssa näytteli samassa elokuvassa vuonna 2016 " a Cinderella story: If the shoe fits ". Pari kuitenkin erosi muutaman kuukauden seurustelun jälkeen.


title: Khattit

text: Khattit tai khatit (latinaksi "chatti") olivat germaaniheimo, joka asui Weserin ja Fuldan jokivarsilla. Tacituksen mukaan khattit olivat neuvokkaampia ja paremmin organisoituneita kuin muut germaanit, valitsivat parhaat miehet päälliköikseen ja taistelivat kurinalaisesti. He olivat tunnettuja vahvasta jalkaväestään.


title: Khattit

text: Drusus onnistui voittamaan khattit 9 eaa, mutta heistä tuli ensimmäisellä vuosisadalla yksi roomalaisten vaikeimmista vastustajista. Khattit laajensivat tuolloin asuinalueitaan alkuperäisestä kotimaastaan Weserin yläjuoksulla kohti Mainin jokilaaksoa, ja löivät kheruskit sekä useita muita naapuriheimoja.


title: Khattit

text: Khattit olivat vuonna 9 Arminiuksen johtamien kheruskien liittolaisina voittamassa roomalaisia Teutoburgin taistelussa. Vuonna 15 Germanicuksen johtama roomalaisarmeija hävitti kostoksi khattien maita. Vuonna 69 khattit osallistuivat bataavien kapinaan roomalaisia vastaan.


title: Khattit

text: Vuonna 83 keisari Domitianus ajoi khattit pois Taunuksen ylängöltä, mutta khattit aiheuttivat edelleen harmia roomalaisille liittymällä vuonna 89 Lucius Antonius Saturninuksen kapinaan. Khattit tekivät Rooman alueille hyökkäyksiä vuosina 162, 170 ja 213. He saattoivat myös olla liitossa frankkien kanssa 200-luvulla, ja khattien heimon katsotaankin joskus kuuluvan alkuperäisiin frankkeihin.


title: Khattit

text: 500-luvun alussa Klodvigin yhdistämät frankit valloittivat khattien asuma-alueet. Khattien onnistui kuitenkin säilyttää Frankkien valtakunnassa jonkinasteinen autonomia.


title: F. L. Calonius

text: Frans Ludvig Calonius (19. marraskuuta 1833 Porvoo – 8. joulukuuta 1903 Tampere) oli suomalainen arkkitehti joka toimi Tampereen ensimmäisenä kaupunginarkkitehtina 1876–1891.


title: F. L. Calonius

text: Caloniuksen vanhemmat olivat kaupunginlääkäri Matthias Alexander Calonius ja Johanna Lovisa Hultgren. Hän pääsi ylioppilaaksi 1854 Porvoon lukiosta ja harjoitti arkkitehtiopintoja Tukholman taideakatemiassa.


title: F. L. Calonius

text: Calonius suunnitteli useita uusrenessanssityylisiä puu- ja kivirakennuksia Tampereelle ja hän laati myös asemakaavat Tampereen Amurin, Tammelan ja Kyttälän alueille. Tunnetuimpia Caloniuksen suunnittelemista rakennuksista ovat Finlaysonin Plevnan kutomorakennus, Finlaysonin kirkko sekä Tampereen Keskustorin varrella sijaitsevat Selinin talo ja Sandbergin talo. Calonius suunnitteli myös nykyisen Helsingin Meilahdessa sijaitsevan pääministerin virka-asunnon Kesärannan alun perin omaksi kesähuvilakseen.


title: Geopark

text: Geopark on kesäkuussa 2000 perustettu ainutlaatuisten geologisten kohteiden eli ”geopuistojen” kansainvälinen verkosto. Se on tarkoitettu jakamaan kokemuksia ja parhaita käytäntöjä luonnontieteiden opetuksesta, geologisen perinnön suojelusta, geoturismista ja kestävästä kehityksestä. Unescon yleiskokous hyväksyi 17. marraskuuta 2015 International Geoparks and Gesosciences -ohjelman perustamisen, jolla Geopark-verkosto siirtyi osaksi Unescon toimintaa.


title: Geopark

text: Marraskuussa 2015 Unesco Global Geoparks kohteina oli 120 geologisesti merkittävää kohdetta 33 maasta. Geopark kohteista 68 on Euroopassa ja 30 Kiinassa. Kohteita on lisäksi Kanadassa, Uruguayssa, Japanissa, Etelä-Koreassa, Vietnamissa, Malesiassa, Indonesiassa ja Brasiliassa. Pohjoismaissa Unesco Global Geopark kohteita on viisi, Gea Norvegica ja Magma Geopark Norjassa, Katla ja Reykjanes Geoparkit Islannissa sekä Rokua Geopark Suomessa.


title: Geopark

text: Unesco Global Geoparks -verkosto järjestää joka toinen vuosi kansainvälisen konferenssin.


title: Geopark

text: Euroopan Geopark-verkosto järjestää vuosittain kaikille kiinnostuneille avoimen konferenssin. Konferenssissa esitellään verkoston kohteiden toimintaa ja uusia verkostoon pyrkiviä kohteita. Euroopan Geopark-verkostolla on lisäksi oma vuosittain ilmestyvä lehti ja verkkosivut. Toukokuun viimeisellä viikolla vietetään kaikissa Euroopan Geopark-kohteissa Geopark-viikkoa, jonka aikana esitellään kussakin kohteessa sen toimintaa ja kohteita.


title: Geopark

text: Verkoston jäsenet valitsevat jätettyjen hakemusten perusteella uudet Geopark kohteet vuosittain pidettävässä kokouksessa. Geopark kohteelta vaaditaan kansainvälisesti arvokkaan geologisen perinnön lisäksi kulttuurin ja elävän luonnon arvoja sekä aktiivista toimintaa paikallisyhteisönsä hyväksi. Geopark-verkoston jäsenalueet arvioidaan uudelleen neljän vuoden välein, mikäli alue ei enää täytä verkoston kriteerejä se voi menettää jäsenyytensä.


title: Geopark

text: Geopark-verkoston tavoitteena on, että kaikissa maissa, joissa sillä on jäsenalueita, olisi myös kansallinen Geopark-toimikunta. Suomen Geopark-toimikunta on perustettu maaliskuussa 2013. Suomen Geopark-toimikunnan muodostavat Geologian tutkimuskeskuksen, Ympäristöministeriön, Metsähallituksen, Matkailun edistämiskeskuksen sekä Rokua Geoparkin edustajat. Toimikunnassa on lisäksi Suomen Unesco-toimikunnan edustus. Toimikuntien tehtävänä on ohjata Geopark-toiminnan kehittymistä ja tarjota neuvontaa uusille jäseniksi pyrkiville alueille.


title: Geopark

text: Suomen toistaiseksi ainoa Unesco Global Geopark on Pohjois-Pohjanmaan ja Kainuun maakuntien alueella sijaitseva Rokua Geopark. Rokua Geopark koostuu Rokuan harju- ja dyynialueesta, Oulujokilaaksosta sekä Oulujärvestä. Rokua Geoparkin teema on jääkausi, jonka jäljet ovat alueella erinomaisen havainnollisesti nähtävissä. Rokua Geopark on maailman pohjoisin Geopark.


title: Geopark

text: Rokua Geoparkin hallinnoinnista vastaavat yhteisesti Utajärven, Muhoksen ja Vaalan kunnat, Rokuan Terveys- ja Kuntouttamissäätiö sekä Metsähallitus. Rokuan jäsenyyshakemus hyväksyttiin lokakuun 1. päivänä 2010.


title: Geopark

text: Suomessa on meneillään useita projekteja, jotka tähtäävät Geopark-jäsenyyteen. Projekteja ovat muun muassa Saimaa Geopark , Karelia Geopark , Lauhanvuori Geopark , Salpausselän Geopark sekä Lappajärvi Geopark -projekti.


title: Sébastien Foucan

text: Sébastien Foucan (s. 24. toukokuuta 1974 Pariisi, Ranska) on ranskalainen näyttelijä, jonka sukujuuret ovat Guadeloupesta. Hän on yksi free runningin kehittäjistä yhdessä ystävänsä David Bellen kanssa. Hän on saanut vaikutteita parkourista ja häntä yleisesti ottaen pidetään "toisen sukupolven" parkourin perustajana David Bellen ohella.


title: Sébastien Foucan

text: Foucan nousi julkisuuteen Isossa-Britanniassa vuonna 2003 esitetyn Jump London -dokumentin ja sen jatko-osan Jump Britainin ansiosta.


title: Sébastien Foucan

text: Foucan esiintyi Mollakan roolissa James Bond -elokuvassa Casino Royale. Hän on myös esiintynyt Madonnan Hung Up -singlen musiikkivideolla ja Mirror's Edge -pelin trailerissa.


title: Moksi (Korpilahti)

text: Moksi on yksi Korpilahden pohjoisista kylistä Jyväskylässä. Se on tunnettu Suomen rallista, johon on useina vuosina kuulunut Moksin erikoiskoe. Moksissa asuu n. 170 ihmistä, ja kesämökkejä kylällä on n. 80. Moksin asukkaista moni käy töissä ulkopuolella mm. Jyväskylässä ja Korpilahdella. Kylällä on myös maataloutta.


title: Moksi (Korpilahti)

text: Moksi sijaitsee n. puolen tunnin ajomatkan päässä Jyväskylästä, ja n. 15 minuutin ajomatkan päästä Korpilahden keskustasta.


title: Moksi (Korpilahti)

text: Moksin postinumero on 41840.


title: Ebroin

text: Ebroin (k. 681) oli Neustrian major domus kahteen otteeseen. Hän oli virassa ensin 658–673 ja uudestaan 675–680/681.


title: Ebroin

text: Edellisen major domuksen Erchinoaldin kuoltua Neustrian ylimystö äänesti Ebroinin virkaan. Muodollisesti Neustriaa hallitsi kuningas Klotar III, mutta valtaa piti käytännössä Ebroin. Kun Klotar kuoli vuonna 673, Ebroin nimitti hänen seuraajakseen Teoderik III:n. Ylimystö ei hyväksynyt tällaista omavaltaisuutta vaan kutsui apuun Austrasian kuninkaan Kilderik II:n. Ebroinin pää ajeltiin ja hänet lähetettiin Luxeuilin luostariin Burgundissa. Kilderikin tyly hallinto kuitenkin nostatti Neustrian kapinaan, ja Kilderik murhattiin 675. Ebroin pakeni luostarista, tappoi major domus Leudesiuksen ja nosti Teoderikin takaisin valtaistuimelle.


title: Ebroin

text: Ebroin taisteli viime vuotensa menestyksekkäästi Austrasiaa vastaan, ja hän onnistui lyömään Austrasian major domuksen Pipin Heristalilaisen Laffauxissa vuonna 680. Ebroinin häikäilemättömyys oli kuitenkin useimmille liikaa, ja lopulta frankkiylimys Ermenfred murhasi hänet. Ebroinin kuolema merkitsi Neustrian vaikutusvallan laskua Frankkien valtakunnassa.


title: Lowell Devils

text: Lowell Devils oli yhdysvaltalainen jääkiekkojoukkue, joka pelasi AHL-liigassa. Lowell pelasi kotiottelunsa Lowellissa, Massachusettsissa. Devilsin kotiareenana toimii Tsongas Arena. Vuosina 1998–2006 joukkue tunnettiin nimellä Lowell Lock Monsters. Vuonna 2006 New Jersey Devils osti joukkueen ja antoi sille nimeksi Lowell Devils. Devils toimi New Jersey Devilsin farmiseurana. Vuonna 2010 seura siirrettiin Albanyyn, jolloin se otti käyttöön nimen Albany Devils.


title: Ravintola Os

text: Ravintola Os oli kuopiolainen pieni ranskalais-pohjoismaista ruokaa tarjoava ruokaravintola. Nimi "Os" juontaa juurensa ranskan kielen luuta tarkoittavaan sanaan. Kauppalehti Optio valitsi Ravintola Osin Suomen kuudenneksi parhaaksi ravintolaksi marraskuussa 2008, parhaana pääkaupunkiseudun ulkopuolella. Ravintola sijaitsi Kuopion keskustassa, aluksi Ajurinkadulla ja myöhemmin kauppakeskus IsoCeessä.


title: Ravintola Os

text: Ravintolan perustivat syyskuussa 2005 kokki Mikko Rosendahl ja hänen yrittäjäkumppaninsa ja puolisonsa, kylmäkkö Pauliina Rosendahl. Mikko Rosendahl on aiemmin toiminut Helsingissä kokkina muun muassa Ravintola Kuussa, Careliassa, Palacessa ja Ravintola Lehtovaarassa.


title: Ravintola Os

text: 2. marraskuuta 2010 Mikko Rosendahl aloitti MTV3:n "Huomenta Suomen" "Makuja"-osion tv-kokkina. Hänet nähtiin ruudussa 1–2 kertaa viikossa.


title: Ravintola Os

text: Ravintola Os lopetti toimintansa ja hakeutui konkurssiin syksyllä 2015. Ravintolan vaikeuksien taustalla kerrottiin olevan liiketilan ongelmat. Rosendahlit perustivat kaupunkiin 2010-luvun vaihteessa myös pihviravintola Hiilen ja italialaisen Guston, jotka olivat lyhytaikaisempia ja ne myytiin.


title: Cilice

text: Cilice eli piikkivyö eli katumusnauha on vuosisatoja vanha itsekidutusväline, jota käytetään uskonnollisissa katumusharjoituksissa. Cilicellä voidaan tarkoittaa sekä katumusnauhaa että samantapaista jouhipaitaa. Ciliceä on käytetty varsinkin erilaisten uskonnollisten ryhmien parissa. Esimerkiksi katolisen kirkon piirissä muun muassa Franciscus Assisilainen, Ignatius Loyola ja Äiti Teresa ovat käyttäneet katumusnauhaa. Myös paavi Paavali VI:n tiedetään käyttäneen jouhipaitaa.


title: Cilice

text: Nykyisistä uskonnollisista yhteisöistä etenkin osan Opus Dein jäsenistä tiedetään käyttävän katumusnauhaa muiden ruumiillisisten katumustekojen lisäksi. Katumusnauhaa käyttävät etenkin nuoret numeraarijäsenet ja papit, kaksi tuntia muutamana päivänä viikossa paitsi ei sunnuntaisin eikä kirkollisina juhlapäivinä. Iäkkäät ja sairaat jäsenet eivät harjoita ruumiillisia katumustekoja. Opus Dein ohjeiden mukaan katumusnauhan kuuluu tuntua epämukavalta mutta se ei saa aiheuttaa verenvuotoa, eikä jättää ihoon pysyviä merkkejä. Tarkoituksena on pientä epämukavuutta tuntemalla jollain tapaa samaistua Kristuksen kärsimykseen ristillä. Kritiikkiin sen käytöstä on vastattu esimerkiksi vertaamalla katumusnauhan käyttöä "nykyaikaisiin kehonrääkkäysmuotoihin" – esimerkiksi lävistyksiin, plastiikkakirurgiaan ja aerobiciin. Lisäksi väitteitä cilicen aiheuttamasta kivusta on pidetty liioiteltuina. On myös kiistetty, että cilicen käyttö vuodattaisi verta.


title: Haunted (Six Feet Underin albumi)

text: Haunted on Six Feet Underin ensimmäinen albumi vuodelta 1995.


title: Daniella Monet

text: Daniella Monet Zuvic (s. 1. maaliskuuta 1989 Yhdysvallat) on yhdysvaltalainen näyttelijä. Monet aloitti televisioesiintymisen 8-vuotiaana, keväällä 1997. Hänet tunnetaan "Teinitytön kasvatusopas" -sarjasta, jossa hän näytteli Missy-nimistä tyttöä 2003–2004. Vuodesta 2010 hän on esiintynyt televisiosarjassa "Victorious", jossa hän näyttelee Trina Vegaa.


title: Warpath

text: Warpath on Six Feet Underin toinen studioalbumi vuodelta 1997.


title: Maximum Violence

text: Maximum Violence on Six Feet Underin kolmas albumi vuodelta 1999.Uusintapainoksen bonuskappaleet


title: True Carnage

text: True Carnage on Six Feet Underin viides albumi vuodelta 2001.


title: Valokaariuuni

text: Valokaariuuni on uuni, jossa varautunutta metallia, kuten terästä kuumennetaan valokaaren avulla.


title: Valokaariuuni

text: Valokaariuunien koko vaihtelee kapasiteetiltaan noin tuhatkiloisista (käytetään valurautavalimoissa) 400-tonnisiin (käytetään sekundäärisen teräksen valmistamiseen). Tutkimuslaboratorioissa ja hammashoitoloissa ne ovat kapasiteetiltaan vain muutamia kymmeniä grammoja.


title: Valokaariuuni

text: Valokaariuunilla päästään noin 1800 celsiusasteen lämpötilaan. Toisin kuin induktiouunissa, varautunut materiaali altistetaan suoraan valokaarelle ja virtaus uunien navoissa läpäisee varautuneen materiaalin.


title: Valokaariuuni

text: Valokaariuuni on tehokas tapa esimerkiksi romu- ja harkkometallin sulatuksessa metalliteollisuudessa.


title: Valokaariuuni

text: 1800-luvulla valokaariuunia käytettiin jo raudan sulattamiseen. Sir Humphry Davy suoritti ensimmäisen valokaariuunikokeen vuonna 1810; Pepys tutki valokaarihitsausta vuonna 1815; Pinchon yritti valmistaa lämpösähköuunin vuonna 1853; ja vuosina 1878-1879 Sir William Siemens hankki patentin valokaareen perustuvaan sähköuuniin.


title: Valokaariuuni

text: Ranskalainen Paul Héroul kehitti ensimmäiset varsinaiset kaupalliset valokaariuunit vuonna 1907 Yhdysvalloissa. Alun perin siitä saatu ”sähköteräs” oli erikoistuote esimerkiksi työstökoneisiin ja jousiteräkseen. Valokaariuunia käytettiin myös kalsiumkarbidin valmistamiseen karbidilamppuihin.


title: Valokaariuuni

text: Vaikka valokaariuunia käytettiin laajalti toisessa maailmansodassa seostettujen terästen valmistukseen, niiden laajamittainen käyttö yleistyi vasta myöhemmin.


title: Valokaariuuni

text: Teräksentuotantoon käytetty valokaariuuni rakentuu tulenkestävästä vesijäähdytteisestä astiasta. Tämä on peitetty kokoonvedettävällä katolla, jonka läpi työntyy yksi tai useampi grafiittielektrodi uuniin. Uuni jakaantuu pääasiassa kolmeen osaan:Sydän voi olla puolipallomainen tai puolitetun munan muotoinen epäkeskisessä metallilasku-uunissa. Moderneissa sulattamoissa uuni on usein korotettu maantason yläpuolelle, jotta kauhat ja kuonapadat voidaan siirtää uunin kumpaankin päähän. Uunirakenteesta erillään on elektrodituki ja sähköinen järjestelmä sekä kallistusalusta, jonka päällä uuni lepää. Kokoonpanovaihtoehtoja on kaksi: elektrodituet ja katto kallistuu uunin mukana tai ne on asennettu kohotetulle alustalle.


title: Valokaariuuni

text: Tyypillisessä vaihtovirtauunissa on kolme elektrodia. Ne ovat kierreliitännällä kiinnitettyinä segmentteinä ympyrämuodostelmassa, joten kun elektrodit kuluvat, uusia segmenttejä voidaan lisätä. Valokaari muodostuu varautuneen materiaalin ja elektrodin välille. Sekä sähkövirta että valokaaressa syntyvä säteilyenergia kuumentaa materiaalia. Automaattinen paikannusjärjestelmä tarvittaessa nostaa tai laskee elektrodeja sähköisillä nostovinsseillä tai hydraulisilla teloilla. Säätöjärjestelmä pitää kutakuinkin virran ja sisään tulevan tehon vakiona varattua materiaalia kuumennettaessa, vaikkakin metalliromua saattaa joutua elektrodien alle sulattamisprosessissa. Elektrodeja kiinnipitävät varret kannattelevat virtakiskoja. Ne voivat olla onttoja vesijäähdytteisiä kupariputkia, jotka toimivat virrankuljettimina elektrodinpitimille. Modernit järjestelmät käyttävät kuumia kiinnitysvarsia. Tällöin koko varsi toimii virrankuljettimena, mikä parantaa hyötysuhdetta. Kuumat kiinnitysvarret voidaan tehdä kuparipäällysteisestä teräksestä tai alumiinista. Koska elektrodien korkeutta vaihdellaan automaattisesti valokaaren säätelemiseksi ja elektrodit nostetaan uunikaton poistamiseksi, raskaita vesijäähdytteisiä kaapeleita käytetään yhdistämään johtimet/varret uunin läheiseen muuntajaan. Muuntaja on sijoitettu kuumuudelta suojaavaan holviin.


title: Valokaariuuni

text: Uuni on rakennettu kallistettavalle alustalle, jotta nestemäinen teräs voidaan kaataa toiseen astiaan kuljetusta varten. Nestemäisen teräksen valuttamista uunia kallistamalla kutsutaan kierteittämiseksi. Alun perin kaikissa teräksentekouuneissa oli valutusnokka. Se oli suljettu tulenkestävällä aineella, joka huuhtoutui, kun uunia kallistettiin. Nykyaikaisissa uuneissa on usein epäkeskinen metallisulan laskureikä, joka vähentää kuona- ja typpisulkeumien muodostumista nestemäiseen teräkseen. Näissä uuneissa on laskureikä, joka sivuaa kohtisuorasti sydäntä ja kuorta, ja joka on asennettu epäkeskeisesti munanmuotoisen sydämen ahtaaseen ”nenään”. Suljettaessa se täytetään tulenkestävällä hiekalla, kuten oliviinilla. Nykyaikaisissa tehtaissa kahdella kuorella on yhteinen elektrodisarja, joita voidaan siirtää näiden kahden välillä; toinen kuori esilämmittää metalliromun, kun taas toista käytetään varsinaiseen sulattamiseen. Jotkin tasavirtaan pohjautuvat uunit ovat rakenteeltaan samantapaisia, mutta niissä käytetään vain yhtä elektroniikkasysteemiä ja kullakin kuorella on omat elektrodinsa.


title: Valokaariuuni

text: Vaihtovirtauuneja käytetään yleensä osoittamaan kylmien ja kuumien alueiden rakenteet sydämen ympärillä. Kylmät alueet sijaitsevat elektrodien välissä. Nykyaikaisissa uuneissa on happi-polttoainereaktioihin perustuvia polttimia sivuseinämissä, jotka tuottavat kemiallista energiaa kylmille alueille. Näin uuni lämpiää tasaisemmin. Kemiallista lisäenergiaa tuotetaan myös ruiskuttamalla hiiltä ja happea uuniin.


title: Valokaariuuni

text: Keskikokoisten teräksentekouunien muuntajat tavataan mitoittaa noin 60 000 000 volttiampeeriin (60 MVA) toisiojännitteen ollessa 400V-900V ja toisiovirran yli 44 000 ampeeria. Nykysulattamoissa tällainen uuni tuottaa noin 80 tonnia sulaa terästä tunnissa. Tyypillisen happiuunin kapasiteetti on 150-300 tonnia per erä. Maailman suurin, kapasiteetiltaan 300-tonninen, metalliromun sulattamiseen tarkoitettu valokaariuuni sijaitsee Turkissa.


title: Valokaariuuni

text: Teoriassa tonnin teräsromuerän sulattamiseen tarvitaan 300 kWh energiaa (sulamispiste 1520 °C ). Valokaariuuni käyttää prosessiin noin 440 kWh, minkä vuoksi sen käyttö on taloudellisesti järkevää paikoissa, joissa sähköenergiaa on helposti ja halvasti saatavilla.


title: Bringer of Blood

text: Bringer of Blood on Six Feet Underin viides albumi vuodelta 2003.Bonuskappaleet


title: Swiss League

text: Swiss League on Sveitsin jääkiekon toiseksi korkein sarjataso National Leaguen jälkeen. Liigan voittaja pelaa joka kauden päätteeksi paras seitsemästä -järjestelmällä National Leaguen viimeistä vastaan. Jos Swiss Leaguen joukkue voittaa, se nousee National Leagueen ja häviäjä joutuu Swiss Leagueen.


title: Swiss League

text: Swiss League tunnettiin ennen nimellä "Nationalliga B".


title: Death Rituals

text: Death Rituals on Six Feet Underin kahdeksas studioalbumi, joka on julkaistu vuonna 2008.


title: HC Slavia Praha

text: HC Slavia Praha (eng: HC Slavia Prague) on tšekkiläinen jääkiekkojoukkue Prahasta. Slavia Praha pelaa Tšekin toiseksi korkeimmalla sarjatasolla 1. česká hokejová ligassa. Slavia Praha pelaa kotiottelunsa Sazka Arenalla Prahassa. Kaudella 2008–2009 Slavia Praha osallistuu Champions Hockey Leagueen kauden 2007–2008 Tšekin mestarina.


title: Kovddoskaisi

text: Kovddoskaisi tai Govddosgáisi on tunturi Enontekiön Yliperällä. Se on Suomen neljänneksi korkein tunturi, korkeudeltaan yli 1 220 metriä. Joissain lähdeteoksissa sen korkeudeksi mainitaan jopa 1 242 metriä. Karttojen ja internetin karttasovellusten perusteella tuo korkeus on kuitenkin liioiteltu. Korkeuskäyrien perusteella tunturin korkein kohta on sen eteläreunalla olevista kaksoishuipuista läntinen, jonka korkeus on noin 1227 metriä. Tämäkin korkeus oikeuttaa Govddosgáisin neljänteen sijaan Suomen korkeimpien tuntureiden listalla.


title: Kovddoskaisi

text: Kovddoskaisi sijaitsee Käsivarren erämaa-alueella aivan sen ylimmän kulmauksen tuntumassa vain parin kilometrin päässä Norjan rajasta. Haltiin nähden tunturi on lounaassa noin seitsemän kilometrin päässä.


title: Kovddoskaisi

text: Kovddoskaisi on laaja ja ympäröivästä maastosta selvästi erottuva tunturimassiivi. Pohjois–etelä-suunnassa sillä on mittaa enimmillään lähes viisi kilometriä ja itä–länsi-suunnassa noin neljä kilometriä pinta-alan ollessa yli 16 km. Läheisen Riimmajärven rannasta nousua tunturin huipulle on yli 560 metriä reilun kahden kilometrin matkalla. Kovddoskaisin kaakkoisrinne on Suomen suurimpia suhteellisia korkeuseroja: tunturin huippu kohoaa n. 590 metriä Vuomakasjärven pinnasta 4,4 kilometrin matkalla.


title: Kovddoskaisi

text: Suomen tyypillisistä, pyöreämuotoisista, tuntureista poiketen Kovddoskaisin huippu ei ole pyöreä tai kupera, vaan loivasti kovera. Korkeimmat kohdat ovat huipun reunoilla ja maa laskee tunturin keskelle laakeaan ylänkölaaksoon, joka on karua louhikkoa eli rakkaa. Ylängöllä on eräs Suomen korkeimmalla olevista lammista yli 1100 metrin korkeudessa. Tunturilaen reunoilta avautuvat näkymät ovat hyvin jylhät ja vaikuttavat.


title: Kovddoskaisi

text: Vanhoista kartoista voi löytää lukuisia erilaisia muunnoksia tunturin nimestä: "Kuottuskaisi", "Kouttuskaisi", "Koukkuskaisi", "Kovddoskaisi", "Kuovdaskaisi" ja "Guovdesgaissa". Nimelle on esitetty useitakin selityksiä. Sen alkuosan on tulkittu tarkoittavan keskimmäistä ("guovdas"), sarasuota ("kuovda"), jopa karhuakin ("kuovdza"). Kun jokainen näistä selityksistä on jollakin tavalla sopiva, on sekaannus ymmärrettävissä. Saamen kielen ja saamelaiskulttuurin tutkijan, T. I. Itkosen, mukaan tunturin nimen oikea muoto on "Guovdaskaisi", eli keskushuippu.


title: Kovddoskaisi

text: Maastoliikenne on rajoitettua Käsivarren erämaa-alueella, aivan kuten muillakin Suomen erämaa-alueilla. Lumettomana aikana vain poronhoitajat ja eri viranomaiset (poliisi, tulli, rajavartijat, pelastustoimi yms.) saavat liikkua alueella moottoriajoneuvoilla ilman erillistä maastoliikennelupaa. Lisäksi Enontekiön kunnan asukkaat voivat hakea maastoliikenneluvan alueella oleville muutamille vakiintuneille kulku-urille. Luvat myöntää maanomistaja, jota Käsivarressa edustaa Metsähallitus. Talvella moottoriajoneuvon, käytännössä moottorikelkan, käyttö on vähän vapaampaa ja paikkakuntalaiset saavat anoessaan maastoliikenneluvan koko alueelle. Lumiaikana myös ulkopaikkakuntalainen voi saada maastoliikenneluvan merkityille reiteille ja paikallisen oppaan kanssa muullekin ennalta ilmoitetulle reitille. Ilman paikallista opasta ulkopaikkakuntalainen pääsee Kovddoskaisille käytännössä vain vuokraamalla lentokuljetuksen tai omin voimin kävellen tai hiihtäen.


title: Kovddoskaisi

text: Omatoimiseen vaellukseen on reittivaihtoehtoja lukuisia sekä kesällä että talvella. Tyypillisimpiä vaelluksen aloituspaikkoja ovat Suomen puolella Kilpisjärvi ja Norjan puolella Gálggojávri talvella tai Didnujoki kesällä valtatie 21/ E8 varressa. Kilpisjärveltä lähdettäessä kuljetaan yleensä Kalottireittiä, josta on erkaannuttava Vuomakasjärven tuntumassa. Matkaa kertyy reittiä myöten yhteen suuntaan yli 40 km. Norjan puolelta tullaan tavallisesti Lossujärvelle ja sieltä edelleen Urtasvankkaa myöten Kovddoskaisin tuntumaan matkan ollessa yhteen suuntaan reilut 20 km.


title: Kovddoskaisi

text: Kovddoskaisin valloittamisessa tai "huiputtamisessa", kuten vaeltajat asian usein ilmaisevat, on omat haasteensa. Sen ylärinteet ovat louhikkoiset ja lakialue lähes pelkkää rakkaa, sijainti syrjäinen ja seinämät lähes kaikilta suunnilta hyvin jyrkät. Etelästä Riimmajärven rannalla olevalta Urtashotellilta pääsee huipulle helpoiten laajan tunturilaen kaakkoiskulmassa olevaa kapeaa kurua pitkin. Nousu on raskas, mutta ylös pääsee ilman mitään erityisiä kiipeilyvälineitä. Rinteen jyrkkyyden ja yläosan muodon takia Kovddoskaisi ei "petä" nousijaa samalla tavalla, kuin monet pyöreämuotoiset tunturit, joiden huippu tuntuu pakenevan koko ajan kauemmaksi. Huippu tulee vastaan siinä, missä se näkyy jo alhaalta kapuamaan lähdettäessä.


title: Stade de Gerland

text: Stade de Gerland on jalkapallostadion, joka sijaitsee Lyonissa Ranskassa. Ranskan pääsarjassa pelaava Olympique Lyonnais pelaa stadionilla kotiottelunsa. Stadion avattiin vuonna 1926, ja sinne mahtuu 41 044 katsojaa.


title: Stade de Gerland

text: Stadionin rakentamisen aloitti vuonna 1913 seuran silloinen presidentti Tony Garnier. Rakennustyöt jouduttiin kuitenkin keskeyttämään ensimmäisen maailmansodan takia. Sodan päätyttyä rakennustyöt aloitettiin 1919 uudestaan, ja stadion valmistui 1920.


title: Stade de Gerland

text: Alun perin stadionilla ei ollut katettuja istumapaikkoja. Stadionia jouduttiin kunnostamaan jälleen, jotta stadionin istumakapasiteetti saatiin lisätyksi yli 50 000:een.


title: Stade de Gerland

text: Stadionia jouduttiin jälleen kunnostamaan, kun Ranska toimi isäntämaana vuoden 1998 MM-kilpailuissa. FIFA:n vaatimuksien mukaan kaikilla stadioneilla, joilla pelataan kansainvälisiä otteluita, pitää kaikkien paikkojen olla vain istumapaikkoja. Pohjois-ja Eteläpääty pitivät kokonaan purkaa pois ja rakentaa ne uudestaan. Yleisurheilurata piti myös poistaa kentän ympäriltä. Stadionin uudeksi kapasiteettiksi tuli 41 044, joka on vielä nykyäänkin voimassa.


title: Stade de Gerland

text: Olympique Lyonnais on pelannut stadionilla kotiottelujaan vuodesta 1950 asti. Lyon on suunnitellut muuttoa uudelle stadionille vuonna 2010.


title: Stade de Gerland

text: Stade de Gerlandilla pelattiin vuoden 1998 jalkapallon maailmanmestaruuskilpailuiden 5 alkulohko-ottelua sekä puolivälieräottelu.


title: Greatest Hits (Ramones)

text: Greatest Hits on vuonna 2006 julkaistu Ramonesin kokoelmalevy. Levyllä on yhtyeen yleisesti parhaita hittejä, joskin pari hittiä jäi levyltä pois. Levy on muun muassa haastettu oikeuteen, sillä Marky Ramone ja muut, tosin vanhat jäsenet, eivät saaneet vaikuttaa kappalevalintoihin tai mihinkään muuhunkaan. Slashin mukaan vanhat jäsenet (mukaan lukien Marky) haluaisivat tehdä yhdessä uuden Greatest Hits- tai Best Of -albumin. Levyllä on 20 raitaa ja osa niistä on menestyneitä kappaleita. Kokoelmaa on moitittu, sillä se ei sisällä kappaleita "Poison Heart" ja "Do You Wanna Dance" vaikka kyseisistä kappaleista ainoastaan "Poison Heart" oli jonkinlainen hitti.


title: Antonia Prebble

text:
Antonia Mary Prebble (s. 6. kesäkuuta 1984 Wellington, Uusi-Seelanti) on uusiseelantilainen näyttelijä.
Hänet tunnetaan vuosina 1999–2003 esittämästään Trudy-tytön roolista "Klaani"-televisiosarjassa. Vuonna 2005 Prebble rupesi näyttelemään televisiosarjassa "Outrageous Fortune", jossa hän näyttelee Loretta West -nimistä nuorta naista. Vuonna 2006 hän näytteli myös "" -sarjassa.


title: Suomen Lontoon instituutti

text: Suomen Lontoon-instituutti (engl. "The Finnish Institute in London") on Lontoossa sijaitseva voittoa tavoittelematon säätiö, jota rahoittaa Opetus- ja kulttuuriministeriö. Instituutti on yksi Suomen 17:sta kulttuuri- ja tiedeinstituutista, joiden yhteistyöelimenä toimii Suomen kulttuuri- ja tiedeinstituutit ry. Instituuttia hallinnoi Suomen Lontoon instituutin säätiö. Suomen Lontoon-instituutin toimialueina ovat Suomi, Britannia ja Irlanti.


title: Suomen Lontoon instituutti

text: Instituutti työllistää kolme kokoaikaista ja yhden osa-aikaisen työntekijän. Kaudella 2018–2022 instituutin johtajana toimii Emilie Garberg. Instituutilla on kaksi ohjelmaa: taide ja kulttuuri sekä yhteiskunta ja kulttuuri.


title: Suomen Lontoon instituutti

text: Instituutti kuuluu Britannian Team Finlandiin ja tekee tiivistä yhteistyötä Suomen Dublinin suurlähetystön kanssa. Instituutti kuuluu myös Euroopan unionin jäsenmaiden kulttuuri-instituuttien EUNIC-verkoston Lontoon-jaostoon.


title: Suomen Lontoon instituutti

text: Suomen Lontoon-instituutti on suomalaisen, brittiläisen ja irlantilaisen kulttuurin ja yhteiskunnan asiantuntijaorganisaatio. Instituutti pyrkii lisäämään Suomen yhteiskunnallista vaikuttavuutta kulttuurin keinoin. Suomi-tuotteiden tai -brändien markkinoimisen sijasta instituutti nostaa esiin mielenkiintoisia ihmisiä, ideoita ja ajatuksia. Pyrkimyksenä on synnyttää avointa ja osallistavaa vuoropuhelua kolmen maan organisaatioiden ja yksilöiden välille. Instituutin toiminnassa keskeisiä arvoja ovat yhteiskunnallinen oikeudenmukaisuus, demokratia, monimuotoisuus ja yhdenvertaisuus.


title: Suomen Lontoon instituutti

text: Instituutti muun muassa tuottaa ja tilaa erilaisia projekteja, tukee näyttelyitä, seminaareja sekä asiantuntijavierailuita ja käynnistää yhteistyöhankkeita.


title: Suomen Lontoon instituutti

text: Vuoden 2019 toiminnalleen instituutti on valinnut neljä keskeistä teemaa. Ne ovat kestävyys, työn tulevaisuus, rajat ja vapaa liikkuvuus sekä taide ja hyvinvointi.


title: Suomen Lontoon instituutti

text: Vuonna 2019 instituutti tukee suomalaistaiteilijoiden residenssejä Block 336:ssa, Cove Parkissa ja Temple Bar Gallery & Studiosissa.


title: Suomen Lontoon instituutti

text: Lisäksi instituutti rahoittaa North AiR : Expanding Entanglements -ohjelmaa. Kyseessä on uusi residenssi- ja tutkimusyhteistyö, joka yhdistää kuusi residenssi- ja taideorganisaatiota Suomessa ja Skotlannissa. Mukana ovat Biotaiteen yhdistys, KulttuuriKauppila-taidekeskus, Mustarinda, Scottish Sculpture Workshop (SSW), Taigh Chearsabhagh ja Timespan.


title: Suomen Lontoon instituutti

text: Instituutti perustettiin vuonna 1991 sen ensimmäisen toimiston Lontoon Holbornissa avasivat pääministeri Esko Aho ja Birgitte Gloucesterin herttuatar. Vuodesta 2014 instituutin toimisto on sijainnut Lontoon .


title: Suomen Lontoon instituutti

text: Instituutin johtajina ovat toimineet:


title: Makarikari

text: Makarikari eli Makgadikgadi on suuri suolapannualue Botswanan pohjoisosassa. Se on kokonaispinta-alaltaan 16 000 neliökilometriä ja se on muodostonut useasta erillisestä suolatasangosta, joita erottaa hiekka-aavikko. Suurin yksittäinen suolapannu Makarikarissa on 5 000 neliökilometriä ja se on usein veden peitossa. Makarikari on jäänne muinaisesta Makgadikgadijärvestä, joka oli aikoinaan Afrikan suurimpia järviä.


title: Makarikari

text: Makarikari saa vetensä Nata-joesta. Osa alueesta on suojeltu Makarikarin kansallispuistossa.


title: Makarikari

text: Brittiläisen moottoriohjelman Top Gearin juontajakolmikko Jeremy Clarkson, Richard Hammond ja James May olivat historian ensimmäiset henkilöt jotka ylittivät Makarikarin autolla. Heistä vain Hammond pystyi ylittämään suolapannun muuttamatta autoaan (Opel Kadett '63) ollenkaan. Clarkson ja May poistivat autoistaan kaiken "ylimääräisen", jättäen jäljelle vain "perustarvikkeet" jotka tarvitaan (moottori, kori, jarrut jne.)


title: Meryl Cassie

text: Meryl Danielle Cassie (s. 2. huhtikuuta 1984 George, Cape Province, Etelä-Afrikka) on uusiseelantilainen näyttelijä. Hänen tunnetuin roolinsa oli "Klaani"-televisiosarjassa Ebony-niminen tyttö, joka oli mukana sarjassa tuotantokausina 1999–2003.


title: Meryl Cassie

text: Meryl on naimisissa rugbypelaaja Brendan Wyattin kanssa, ja heillä on yhteinen lapsi, Rylon Ngarino (s. 16. syyskuuta 2006).


title: Bring Your Daughter... to the Slaughter

text: Bring Your Daughter... to the Slaughter on Iron Maidenin toinen single albumilta "No Prayer for the Dying". Laulun levytti ja julkaisi Iron Maidenin laulaja Bruce Dickinson "Painajainen Elm Streetillä 5 – Painajaisten lapsi" -elokuvan soundtrackille. Kappaleen alkuperäinen versio löytyy Bruce Dickinsonin kokoelmalevyltä "The Best of Bruce Dickinson".


title: Bring Your Daughter... to the Slaughter

text: Kun Dickinson levytti kappaleen Iron Maidenin kanssa syksyllä 1990, kappaleesta tuli yhtyeen toistaiseksi ainoa Britannian ykkösijalla ollut single.


title: Bring Your Daughter... to the Slaughter

text: Singlen b-puolella on Free- ja Led Zeppelin -coverit.


title: Antti Piuhola

text: Antti Juhani Piuhola (s. 8. joulukuuta 1977 Nurmo) on entinen suomalainen pesäpalloilija. Nykyisin hän toimii Nurmon Jymyn pelinjohtajana lopetettuaan peliuransa kauden 2008 jälkeen. Hänen kasvattajaseuransa on Nurmon Jymy ja sitä hän edusti koko uransa ajan lukuun ottamatta kahta ottelua Ylistaron Kilpa-Veljissä kaudella 2009. Pelirooliltaan hän oli huippuvuosinaan lyöjäjokeri ja löikin hurjia määriä juoksuja. Superpesiksessä Piuhola pelasi viisi kautta Piuhola pelasi myös yhden Itä-Länsi -ottelun ja voitti pelaajaurallaan kaksi SM-mitalia. Hän toimi Superpesiksessä myös Jymyn kapteenina.


title: Antti Piuhola

text: Piuhola aloitti uransa Nurmon Jymyn junioreissa. 1990-luvun puolivälissä hän pääsi mukaan Nurmon Jymyn edustusjoukkueeseen pelaten ensimmäiset vuodet Suomensarjassa. Piuholan ja samana vuonna syntyneen Marko Männikön jälkeen oma juniori Jymyn edustusjoukkueessa debytoi vasta kaudella 2006. Piuhola oli edustusjoukkueessa suuressa roolissa jo vuonna 1999, kun Nurmon Jymy nousi Ykköspesikseen. Noihin aikoihin Piuhola pelasi vielä etukentällä. Ensimmäisen ottelunsa Ykköspesiksessä Piuhola pelasi 14. toukokuuta vuonna 2000. Tuosta ottelusta saldoksi jäi kaksi kärkilyöntiä onnistumisprosentilla 33. Kotiutustilastonsa Piuhola avasi kuudennessa ottelussaan Kempelettä vastaan parin viikon päästä debyytistään. Tuossa ottelussa Piuhola löi myös uransa ensimmäisen kunnarin Ykköspesiksessä. Ensimmäisen tuodun juoksun Piuhola sai tililleen jo kauden toisessa ottelussa. Ensimmäisellä kaudellaan Ykköspesiksessä Piuhola pelasi 26 ottelua lyöden 2+19=21 juoksua. Niillä hän sijoittui sarjan 27. voittaen Jymyn sisäisen lyöjäpörssin. Samalla kaudella hän toi 15 juoksua. Ulkopelissä Piuhola toimi ykkösvahtina pelaten numeroilla 3–5.


title: Antti Piuhola

text: Kaudella 2001 Piuhola pelasi Ykköspesiksessä kaikissa Nurmon 26 ottelussa. Hän löi 1+24=25 juoksua ja oli joukkueensa toiseksi tehokkain kotiuttaja. Tuotuja juoksuja kertyi yhteensä 11 ja kärkilyontejä 79. Tuolla kaudella Piuhola pelasi edelleen ykkösvahtina, mutta kokeili jo muutamassa ottelussa jokerin roolia. Kausi 2002 oli hyvä koko Nurmon Jymyn joukkueelle sen voittaessa Ykköspesiksen. Piuhola oli joukkueen paras kotiuttaja nousten sarjan kärkilyöjien joukkoon kotiutettuaan 22 ottelussa 52 kertaa. Sillä hän sijoittui koko sarjan lyöjätilastossa neljänneksi. Suuri syy tilastojen kohentumiseen oli se, että Piuhola pelasi jo suuren osan kautta ykkösvahdin tontin lisäksi lyöjäjokerina numerolla kymmenen. Muutoin hän pelasi yleispelaajana peräpään numeroilla. Tuotuja juoksujakin Piuholalle kertyi Ykköspesiksessä peräti 28. Hyvän kauden päätteeksi Jymyllä oli edessä karsinta paikasta Superpesikseen. Karsintasarja ei mennyt Jymyltä hyvin, mikä näkyy myös Piuholan tilastoissa. Seitsemässä ottelussa syntyi ainoastaan kuusi lyötyä ja kolme tuotua juoksua. Piuholan ensimmäisessä kosketuksessa Superpesikseen tasoon kertyi kaikkiaan 26 onnistumisprosentilla 57.


title: Antti Piuhola

text: Kaudeksi 2003 Piuhola siirtyi lopullisesti ulkokentältä lyöjäjokeriksi pelinumerolle kymmenen. Tämä näkyikin heti myös tuloksessa, kun Piuhola paukutti 22 pelaamassaan Ykköspesiksen ottelussa peräti 1+74=75 juoksua. Tuloksella hän voitti sarjan lyöntikuninkuuden 13 juoksun erolla seuraavaan. Samalla Piuhola johdatti Nurmon Jymyn Ykköspesiksen runkosarjan voittoon. Tuotuja juoksuja sarjassa kertyi 12. Lyötyjen ja tuotujen juoksujen summan perusteella lasketussa tehopistetilastossa Piuholan kokonaispistemääräksi kertyi siis 87 pistettä. Tällä määrällä Piuhola voitti myös tuon tilaston peräti 17 pisteen erolla seuraavaan. Nurmon joukkue eteni hyvän kauden päätteeksi myös Superpesiksen karsintoihin. Karsintasarjassa Piuhola löi seitsemässä ottelussa yhteensä 2+19 juoksua. Tällä lukemalla hän voitti myös karsintasarjan lyöjätilaston. Kun siihen lisätään kuusi Piuholan tuomaa juoksua, voitti mies 27 pisteellään myös karsintasarjan tehopistetilaston. Lopulta kausi päättyi koko Nurmon Jymyn joukkueen kannalta hyvin Piuholan oltua tärkeässä roolissa. Jymy nousi kauden päätteksi Superpesikseen.


title: Antti Piuhola

text: Vuoden 2004 Superpesikseen Piuhola johdatti Nurmon Jymyn kapteenin roolissa. Ensimmäisen Superpesisottelunsa Piuhola pelasi 11. toukokuuta vuonna 2004. Mies pelasi tutusti jokerina numerolla kymmenen. Avausottelu oli Piuholalle heti menestys, sillä hän löi ottelussa kolme juoksua. Samalla hänet palkittiin pääsarjadebyytissään Nurmon parhaana pelaajana. Koko kauden aikana Piuhola pelasi runkosarjassa 28 ottelua. Niissä hän löi tulokkaalle loistavat 54 juoksua ollen heti pääsarjan kärkikotiuttajia. Piuhola sijoittui lukemallaan lyöjätilaston neljänneksi. Tuotuja juoksuja Piuholalle kerty kymmenen ja kärkilyöntejä 78. Piuhola oli runkosarjassa Nurmon Jymyn tehokkain ja koko sarjan kuudenneksi tehokkain pelaaja. Joukkueen osalta runkosarjan sijoitukseksi tuli kuudes mikä tiesi paikkaa ylempään jatkosarjaan. Niissä joukkue sijoittui viidenneksi ja jäi välierien ulkopuolelle. Piuhola löi jatkosarjan seitsemässä ottelussa 17 juoksua ja toi yhden. Kärkilyöntejä hänelle kertyi 28. Menestyksekkään kauden päätteeksi Superpesis valitsi 26-vuotiaan Piuholan myös koko sarjan tulokkaaksi.


title: Antti Piuhola

text: Vuonna 2004 Piuholan hyvät otteet toivat hänelle paikan myös Hyvinkäällä pelattuun Itä-Länsi -otteluun yhdessä kahden muun nurmolaispelaajan kanssa. Ottelua edeltävässä Itä-Länsi -pelaajien tähtien kisoissa Piuhola osallistui nopeuslyöntikilpailuun jääden sen viimeiseksi tuloksella 157 kilometriä tunnissa. Itse ottelu pelattiin 20. kesäkuuta. Ottelussa Piuhola pelasi Lännen joukkueessa jokerina numerolla 11. Kotiutusta Piuhola pääsi yrittämään kolmesti. Hän löikin kaksi juoksua. Piuhola onnistui kotiutuessa heti ensimmäisellä arvo-ottelulyönnillään toisessa vuoroparissa, kun Timo Rautiainen juoksi kotiin. Toisella jaksolla Piuhola kotiutti Tommi Murron. Lisäksi Piuhola pääsi yrittämään kolmosvaihtoa kolmesti, joten kuudesta kärkilyönnistä onnistui kaksi prosentilla 33.


title: Antti Piuhola

text: Antti Piuhola pelasi koko pesäpallouransa seurauskollisesti kasvattajaseurassaan Nurmon Jymyssä, ja hänet tunnetaankin Jymy-ikonina. Hän toimi vuoden 2003 sarjanousun jälkeen ensimmäiset vuodet Superpesiksessä myös Jymyn kapteenina. Piuhola pelasi uransa alkuvuodet etukentällä ykkösvahdin paikalla. Huippuvuosinaan hän toimi toimi kuitenkin kotiuttajajokerina ja Piuhola muistetaankin parhaiten suuresta määrästä lyötyjä juoksuja. Piuholan tavaramerkiksi kehkeytyi kumuralyönti taakse kopparien eteen.


title: Antti Piuhola

text:
Antti Piuhola syntyi 8. joulukuuta vuonna 1977 Nurmossa. Hänen vanhempansa ovat Esko ja Pirjo Piuhola, joista Esko on toiminut pitkää Nurmon Jymyn pesäpallojaoston puheenjohtajana. Piuholalla on kaksi vuotta vanhempi veli Jukka. Syyskuussa 2009 Piuhola avioitui Ilmajoella Mari Mäkilaakson kanssa. Koulutukseltaan Piuhola on diplomi-insinööri ja ammatiltaan fysiikan ja matematiikan lehtori. Piuhola valmistui diplomi-insinööriksi vuonna 2003 Oulun yliopistosta. Oulussa hän opiskeli sähkötekniikan osastolla optoelektroniikkaa ja mittaustekniikkaa. Hän toimii opettajana Nurmon Lukiossa. Lisäksi aiemmin hän on opiskellut Jyväskylän avoimessa yliopistossa. Vapaa-ajallaan Piuhola harrastaa mökkeilyä ja viettää aikaa kavereiden kanssa. Piuholan lempinimi on Ändi.
Piuola pelasi urallaan viisi kautta Superpesiksessä pelaten tuona aikana yhteensä 125 runkosarja- ja 57 pudotuspeliottelua. Niissä hän löi yhteensä 313 ja toi 38 juoksua. Lisäksi Piuhola on pelannut Ykköspesiksessä viidellä eri kaudella.


title: Makgadikgadijärvi

text: Makgadikgadijärvi oli Afrikassa nykyisen Botswanan valtion alueella sijainnut järvi. Okavango-, Sambesi- ja Cuando-joet laskivat järveen, joka kuivui 10 000 vuotta sitten. Nykyään alue on Kalaharin autiomaata.


title: Makgadikgadijärvi

text: Makgadikgadijärvi muodostui noin kaksi miljoonaa vuotta sitten, kun maankuoressa tapahtuneen muutoksen takia syntyi vedenjakaja, joka ohjasi alueen suuret joet Makgadikgadijärven altaaseen. Noin 20 000 vuotta sitten allas oli täyttynyt äärimmilleen ja järven vesi alkoi valua kohti merta ensin pohjoiseen ja sitten itään. Seurauksena nykyisen Sambesi-joen ylä- ja alajuoksu yhdistyivät muodostaen Victorian putoukset. Aiemmin laskujoeton Makgadikgadijärvi laski uuden vesiväylän myötä Intian valtamereen.


title: Makgadikgadijärvi

text: Kuivemman ajanjakson takia Makgadikgadijärvi alkoi kuivua. Noin 10 000 vuotta sitten järvi oli jo lähes kuivunut. Allas täyttyi maalla, kun tuuli puhalsi alueelle hiekkaa Okavango kasasi sedimenttejä. Nykyään Makgadikgadijärvestä muistuttavat Okavangon suisto, Makarikarin ja Nxain suolapannu, Ngamijärvi ja Xaujärvi.


title: Terry Rance

text: Terry Rance oli yksi Iron Maidenin alkuperäisistä kitaristeista. Hän jätti yhtyeen vuonna 1976 vuoden ennen yhtyeen perustamista. Hänet korvasi Bob Sawyer.


title: Terry Rance

text: Vuonna 2006 Iron Maidenin entiset kitaristit Rance ja Dave Sullivan nimettiin Iron Maiden -teemaisen Eddie's Baarin manageriksi.


title: Dave Sullivan

text: Dave Sullivan oli alkuperäinen rytmikitaristi Iron Maidenissa vuonna 1976. Hän lähti yhtyeestä vuoden 1976 lopussa ja hänet korvasi kitaristi Dave Murray.


title: Ron Matthews

text: Ron Matthews oli Iron Maidenin alkuperäinen rumpali. Hän oli yhtyeessä kaksi ja puoli vuotta. Hän oli ensimmäinen jäsen Iron Maidenissa Steve Harrisin kanssa.


title: Ron Matthews

text: Matthews sai potkut monien muiden jäsenten rinnalla. Hän soitti myöhemmin Tormen ja Mcoyn kanssa 1980-luvulla.


title: Pro Cycling Manager

text: Pro Cycling Manager on Cyaniden kehittämä pyöräilypelisarja. Pelissä ohjataan pyöräilytallia. Pelissä on monia erilaisia pelimuotoja kuten urapeli, kilpailu, harjoitus, etappipelimuoto ja moninpeli. Urapelissä ohjataan tallia viiden vuoden ajan ja kilpailussa yhden kilpailun ajan. Harjoituksessa pääsee harjoittelemaan pelaamista, ja etappipelimuodossa pääsee ohjaamaan tallia esimerkiksi Ranskan ympäriajossa. Uusin Pro Cycling Manager -peli on "Pro Cycling Manager 2010", joka on ilmestynyt Windowsille ja PSP:lle. Peliin tuli mukaan myös ratapyöräily vuonna 2008.


title: Wicker Park

text: Wicker Park on yhdysvaltalainen romanttinen, psykologinen trilleri vuodelta 2004. Elokuvan ohjasi Paul McGuigan. Elokuva perustuu ranskalaiseen elokuvaan "L'Appartement" vuodelta 1996. Se oli ehdolla palkinnon saajaksi Montrealin elokuvafestivaaleilla, kaupungissa, jossa elokuva oli kuvattu.


title: Thomas Sabo Ice Tigers

text: Nürnberg Ice Tigers on saksalainen jääkiekkojoukkue, joka pelaa Saksan DEL-liigaa. Ice Tigers pelaa kotiottelunsa Nürnberg Arenalla, Nürnbergissä, Saksassa. Joukkue perustettiin vuonna 1980 ja sen nimi oli tuolloin EHC 80 Nürnberg. Kaudella 1995–1996 nimi vaihdettiin Nürnberg Ice Tigersiksi. Joukkue oli vuosina 2006–2009 nimeltään Sinupret Ice Tigers. Kaudella 2009–2010 paikallinen jalokivikauppias Thomas Sabo sijoittajaryhmineen pelasti joukkueen konkurssilta ja joukkueen nimi vaihdettiin Thomas Sabo Ice Tigers Nürnbergiksi.


title: Peter Coyote

text: Peter Coyote (alk. Peter Cohon) (s. 10. lokakuuta 1941 Manhattan, New York, Yhdysvallat) on yhdysvaltalainen näyttelijä. Hänet tunnetaan elokuvista The Pacific Century (1992) ja Two for Texas (1998). Lisäksi Coyote tunnetaan Seth Eastmanin dokumentista Painting the Dakota (2002), jossa hän toimi juontajana, sekä tv-sarjoista 4400 ja Road to Avonlea vuosilta 1989-1996.


title: Peter Coyote

text: Coyote on ollut kaksi kertaa naimisissa: Marilyn McCannin kanssa vuosina 1977-1997 ja Stefanie Pleetin kanssa vuodesta 1998. Hänellä on kaksi lasta ensimmäisestä avioliitosta.


title: Bob Sawyer

text: Bob Sawyer oli Iron Maidenin kitaristi lyhyen aikaa vuonna 1976. Hänet korvasi alkuperäinen kitaristi Terry Rance. Sawyer ja monet muut jäsenet erotettiin yhtyeestä.


title: George Kruck Cherrie

text: George Kruck Cherrie (1865 Iowa-1946 tai 1948) oli yhdysvaltalainen tutkimusmatkailija ja luonnontieteilijä.


title: George Kruck Cherrie

text: Cherrie otti osaa noin 40 tutkimusretkeen, jotka suuntautuivat pääasiassa Keski- ja Etelä-Amerikkaan. Hän keräsi lintuja ja muita eläimiä. Theodore Rooseveltin johtamalla retkellä 1913–1914 Cherrie keräsi näytteitä Smithsonian-instituutille.


title: George Kruck Cherrie

text: Cherrie kirjoitti retkistään muistelmissaan: "Dark Trails: Adventures of a Naturalist" (1930). Vuonna 1927 Yhdysvaltain partiopojat valitsivat Cherrien ensimmäiseksi Kunniapartiolaiseksi.


title: George Kruck Cherrie

text: Cherrien vaimo oli Stella Mae Bruere. Heille syntyi ainakin tytär Enriqueta Inez Cherrie (10. toukokuuta 1898) Venezuelassa.


title: George Kruck Cherrie

text: Cherrie kuvaili ja nimesi linnuista muun muassa raitapöllön ("Strix chacoensis"), brasiliansepän ("Capito dayi"), amazoniansilkkikiitäjän ("Chaetura viridipennis") ja vireonapsijoiden suvun "Inezia". Viirumuuranen ("Myrmotherula cherriei") on nimetty hänen kunniakseen.


title: More (brittiläinen yhtye)

text: More on brittiläinen heavy metal -yhtye. Yhtye oli osa New Wave of British Heavy Metal -aikakautta. Yhtye on tehnyt kaksi albumia.


title: Hit Me, Baby, One More Time

text: Hit Me, Baby, One More Time on brittiläinen tositelevisiosarja vuodelta 2005. Ohjelmaa esitettiin ensin Britanniassa ITV-kanavalla ja myöhemmin, uutena versiona, Yhdysvalloissa NBC:llä. Molempia sarjoja juonsi Vernon Kay.


title: Hit Me, Baby, One More Time

text: Jokaisessa jaksossa viisi entistä poptähteä lauloi suurimman hittikappaleensa sekä coverversion jostakin ajankohtaisesta hitistä. Joka viikon esiintyjistä yksi valittiin voittajaksi, Britanniassa puhelinäänestyksellä ja Yhdysvalloissa yleisöäänestyksellä, ja hän pääsi ohjelman finaaliin. Britanniassa finaalin voittaja sai julkaista molemmat kappaleet singlenä ja Yhdysvalloissa hän sai lahjoittaa 20 000 dollaria hyväntekeväisyyteen.


title: Hit Me, Baby, One More Time

text: Ohjelman nimi tulee Britney Spearsin kappaleen ”…Baby One More Time” kertosäkeestä.


title: Hit Me, Baby, One More Time

text: Viikon voittaja oli Tiffany.


title: Hit Me, Baby, One More Time

text: Viikon voittaja oli Shakin’ Stevens.


title: Hit Me, Baby, One More Time

text: Viikon voittaja oli Carol Decker.


title: Hit Me, Baby, One More Time

text: Viikon voittaja oli Hue and Cry.


title: Hit Me, Baby, One More Time

text: Viikon voittaja oli Shalamar.


title: Hit Me, Baby, One More Time

text: Viikon voittaja oli Chesney Hawkes.


title: Hit Me, Baby, One More Time

text: Viikon voittaja oli 911.


title: Hit Me, Baby, One More Time

text: Finaalin voitti Shakin’ Stevens. Kappaleesta ”This Ole House” julkaistiin single, jonka mukana oli cover-versio Pinkin ”Troublesta”. Single nousi sijalle 20 Britannian singlelistalla kesäkuussa 2005.


title: Hit Me, Baby, One More Time

text: Ohjelman yhdysvaltalaista versiota alettiin nauhoittaa 1. kesäkuuta 2005 ja sitä esitettiin esimmäistä kertaa seuraavana päivänä, 2. kesäkuuta, NBC:llä. Studioyleisön valitsemat voittajat saivat lahjoittaa rahaa valitsemalleen hyväntekeväisyysjärjestölle.


title: Hit Me, Baby, One More Time

text: Viikon voittaja oli Arrested Development.


title: Hit Me, Baby, One More Time

text: Viikon voittaja oli Vanilla Ice.


title: Hit Me, Baby, One More Time

text: Viikon voittaja oli Irene Cara. (Howard Jones voitti puhelinäänestyksen)


title: Hit Me, Baby, One More Time

text: Viikon voittaja oli Thelma Houston. (Glass Tiger voitti puhelinäänestyksen)


title: Hit Me, Baby, One More Time

text: Viikon voittaja oli PM Dawn. (Juice Newton voitti puhelinäänestyksen)


title: Live at Montreux 1991/1992

text: Live at Montreux 1991 & 1992 on laulaja-lauluntekijä Tori Amosin live-albumi ja -DVD, joka julkaistiin syyskuussa 2008. Live at Montreux sisältää kaksi konserttia Amosin soolouran alkuvaiheilta vuosilta 1991 ja 1992. Molemmat konsertit on tallennettu Montreux’n jazzfestivaaleilla Sveitsissä. Amos esiintyy molemmissa konserteissa yksin ilman taustabändiä ja säestää itseään pianolla. Konserteissa kuullaan kappaleita Amosin ensimmäiseltä albumilta Little Earthquakes. Mukana on myös cover-versiot Led Zeppelinin kappaleista Thank You ja Whole Lotta Love sekä Nirvanan kappaleesta Smells Like Teen Spirit.


title: Johnette Napolitano

text: Johnette Napolitano (s. 22. syyskuuta 1957 Hollywood, Los Angeles, Kalifornia) on yhdysvaltalainen laulaja, lauluntekijä ja basisti. Hänet tunnetaan parhaiten vaihtoehtorock-yhtye Concrete Blonden laulajana, basistina ja lauluntekijä.


title: Raitapöllö

text: Raitapöllö ("Strix chacoensis") on eteläamerikkalainen pöllölaji.


title: Raitapöllö

text: Raitapöllöt elävät Etelä-Amerikassa Argentiinan, Bolivian ja Paraguayn muodostamalla Gran Chacon alueella. Lajin elinalueen laajuus on noin 883 000 neliökilometriä. Se ei ole esiintymisalueellaan erityisen harvinainen, mutta se luokitellaan silmälläpidettäväksi, koska sen yksilömäärät ovat pienemässä metsien häviämisen takia. Lajin elintavat ovat huonosti tunnettuja.


title: Ed Begley Jr.

text: Edward James Begley Junior (s. 10. syyskuuta 1949, San Francisco, Kalifornia, Yhdysvallat) on yhdysvaltalainen näyttelijä ja viisinkertainen Emmy-ehdokas. Hänet tunnetaan elokuvasta muun muassa "Hei me Folkataan". Hänen isänsä, Ed Begley, oli myös näyttelijä.


title: Ed Begley Jr.

text: Begley on ollut kaksi kertaa naimisissa: vuosina 1976–1989 Ingrid Taylorin kanssa ja vuodesta 2000 lähtien näyttelijä Rachelle Carsonin kanssa. Hänellä on kolme lasta.


title: All Angels

text: All Angels on brittiläinen yhtye, joka esittää klassista musiikkia ja popmusiikkia. Yhtye perustettiin vuonna 2005, ja sen jäsenet ovat Charlotte Ritchie, Melanie Nakhla, Laura Wright, ja Daisy Chute.


title: All Angels

text: All Angels on julkaissut kaksi albumia. Yhtyeen ensimmäinen albumi, "All Angels" julkaistiin vuonna 2006, ja toinen albumi, "Into Paradise" julkaistiin 26. marraskuuta 2007.


title: Kelly Hrudey

text: Kelly Hrudey (s. 13. tammikuuta 1961 Edmonton, Alberta, Kanada) on kanadalainen ammattilaisuransa lopettanut NHL-maalivahti. Hän pelasi urallaan kolmessa joukkueessa yhteensä 677 ottelua.


title: Kelly Hrudey

text: New York Islanders varasi Hrudeyn toisella varauskierroksella (38. valinta) vuonna 1980. Hrudey pelasi tuolloin toista vuottaan Kanadan WHL-junioriliigassa Medicine Hatin joukkueessa. Varaustilaisuuden jälkeen Hrudey jatkoi vielä yhden kauden WHL-liigassa kunnes syksyllä 1981 sai sopimuksen Islandersin organisaatioon. Seuraavat kaksi kautta ja pala kolmattakin kuluivat kuitenkin CHL-farmiliigan Indianapolisin joukkueessa. WHL-vuosinaan Hrudey tuli valituksi kerran (1981) liigan 2.All Stars -joukkueeseen.


title: Kelly Hrudey

text: Kauden 1981-82 päätteeksi Hrudey oli koko CHL-liigan vähiten maaleja päästänyt maalivahti sekä runkosarjassa (keskimäärin 2.95 maalia ottelussa) että pudotuspeleissä (2.42). Seuraavalla kaudella Hrudey oli CHL-sarjan voitokkain maalivahti sekä runkosarjassa (26 voittoa) että pudotuspeleissä (7). Myös pudotuspelien alhaisin maalikeskiarvo (2.64) merkattiin Hrudeyn nimiin. Kaudella 1983-84 Hrudey pelasi vain kuusi ottelua CHL-farmiliigassa ja 12 ottelua Islandersin maalin suulla NHL:ssa. Tämän jälkeen kuluikin yli kymmenen vuotta ennen kuin Hrudey seuraavan kerran pelasi farmisarjoissa. Uran viimeinen komennus farmiliigaan oli yhden pelin mittainen vierailu Los Angeles Kingsin farmijoukkueen, Phoenix Roadrunnersin, maalin suulle kaudella 1995-96.


title: Kelly Hrudey

text: CHL-liigassa Hrudey nimettiin sekä 1982 että 1983 liigan 1. All Stars joukkueeseen. Lisäksi hänen nimensä kaiverrettiin liigan vähiten maaleja päästäneen pelaajan Terry Sawchuk-trophyn kylkeen sekä 1982 että 1983. Jälkimmäisellä kaudella hänet palkittiin myös Tommy Ivan Memorial Trophylla, joka jaetaan liigan MVP-pelaajalle.


title: Kelly Hrudey

text:
Hrudeyn NHL-ura alkoi hänet varanneen New York Islandersin maalin suulla kaudella 1983-84, jolloin hän pääsi pelaamaan 12 ottelussa yhteensä 535 minuuttia. Jo seuraavalla kaudella hän ansaitsi joukkueen ykkösmaalivahdin paikan pelaten 41 ottelua. Hän myös piti tätä paikkaa hallussaan viisi kautta aina kevääseen 1989 asti. 22. maaliskuuta 1989 Islanders kauppasi Hrudeyn länsirannikolle Los Angeles Kingsin joukkueeseen. Vaihdossa Islanders sai maalivahti Mark Fitzpatrickin sekä puolustajat Wayne McBeanin ja Doug Crossmanin. Los Angelesissa Hrudey pelasi seitsemän täyttä kautta ennen kuin teki 18. elokuuta 1996 vapaana pelaajana sopimuksen San Jose Sharksin kanssa. Hrudey pitää edelleen hallussaan useimpia L.A. Kingsin maalivahtien seuraennätyksiä, kuten esimerkiksi eniten päästettyjä maaleja uralla, eniten torjuntoja uralla, eniten jäähyminuutteja uralla, eniten syöttöpisteitä uralla, eniten pelattuja otteluita uralla, eniten pelattuja minuutteja uralla jne.
Ensimmäisellä Sharks-kaudellaan Hrudey pelasi 48 ottelua ja oli selkeästi joukkueensa ykkösvahti. Seuraava kausi 1997-98, joka jäi myös uran viimeiseksi, oli enemmän vaihtoaitiossa istuskelemista. Jääaikaa kertyi 28 pelatussa ottelussa 1360 minuuttia, kun joukkueen ykkösmaalivahdiksi hankittu toinen veteraani Mike Vernon pelasi noin 70 % otteluista.


title: Skotit

text: Skotit () ovat kansa, joka asuu Skotlannissa Isossa-Britanniassa. Skotit ovat osin kelttiläinen kansa, johon on sekoittunut runsaasti muun muassa germaanisia ja skandinaavisia aineksia. Gaelit, jotka puhuvat gaelin kieltä, on joskus laskettu omaksi ryhmäkseen, mutta nykyisin skoteilla tarkoitetaan kaikkia Skotlannissa asuvia kelttiläisiä kansoja.


title: Skotit

text: Yhdistyneeseen kuningaskuntaan kuuluvassa Skotlannissa on vähän yli 5 miljoonaa asukasta ja heistä 4,5 miljoonaa luki vuoden 2001 väestönlaskennan mukaan itsensä skoteiksi. Muualla maailmassa skottilaisen taustan omaa noin 10–15 miljoonaa henkilöä, ja suurin osa heistä asuu muissa englantia puhuvissa maissa kuten Yhdysvalloissa, Kanadassa, Australiassa ja Uudessa-Seelannissa.


title: Skotit

text: Historioitsijoiden mukaan Skotlannin synnytti viisi eri kansaa, piktit, Irlannista saapuneet skotit, kelttiläiset britit, skandinaavit sekä anglit. Skotlannin eli Scotian perusti Kenneth MacAlpin vuonna 843 ja kuningaskunta laajeni vuoteen 1034 mennessä suurin piirtein sen nykyisille rajoille. Englantilaisten hyökkäykset 1200-luvulla johtivat itsenäisyyssotiin joita johti ensin William Wallace ja sittemmin Robert Bruce. Itsenäisyyssodat huipentuivat Bannockburnin taisteluun, jossa skotit voittivat englantilaiset ja säilyttivät asemansa itsenäisenä kuningaskuntana.


title: Skotit

text: Maiden tiet lähenivät taas toisiaan kun Skotlannin kuningas Jaakko VI peri Englannin kruunun ja muutti hovinsa Lontooseen. Jaetun kuninkaan johdosta Skotlannin autonomia alkoi murentua pikku hiljaa ja siitä tuli kiinteämpi osa Yhdistynyttä kuningaskuntaa. 1800-luvulla Skotlanti teollistui voimakkaasti Englannin tapaan ja maan väestö keskittyi Glasgowin lännessä ja Edinburghin idässä käsittävälle vyöhykkeelle. Suuria määriä skotteja muutti paitsi tälle vyöhykkeelle, myös muualle maailmaan ja erityisesti Ison-Britannian siirtomaihin. Muuttoliike siirtomaihin oli erityisen voimakasta gaelia puhuneilta alueilta.


title: Skotit

text: Skotin kieli kuuluu germaanisiin kieliin ja sitä puhuu osa skoteista. Se on läheistä sukua englannille, ja se on kehittynyt muinaisenglannista ja muinaisnorjasta. Englannin ja Skotlannin unionien jälkeen kielen asema väheni murteeksi, mutta se elpyi jälleen 1900-luvulla. Gaelia puhuu enää arviolta 2% Skotlannin väestöstä, mutta luku on ollut historiallisesti paljon suurempi. Gaeli on sukua iirille ja sen puhuma-aluetta Pohjois- ja Länsi-Skotlannissa kutsutaan nimellä Gàidhealtachd.